Mas fɔlɔ 6 AKKDC08 - Isirayɛlidenw bɔra Ezipiti jamana - Bible Search\nMas fɔlɔ 5 Mas fɔlɔ 7\nMas fɔlɔ 6\n(Lok 2nan 3.1-14)\n1Isirayɛlidenw bɔra Ezipiti jamana na, u saan kɛmɛ naani ni bi seeginan na, Solomani ye Masaba ka soo lɔli daminɛ, saan kalo filanan na, min ye *Ziwu kalo ye. O kɛr'a ka masaya saan naaninan na Isirayɛlidenw kunna. 2Masacɛ Solomani ye soo min lɔ Masaba ye, o jaɲa tun ye mɛtɛrɛ bi saba ye, a kɔnɔ boɲa tun ye mɛtɛrɛ tan ye, a jaɲa sanfɛ, o tun ye mɛtɛrɛ tan ni duuru ye. 3Soo nin bonba bulonda jaɲa tun ye mɛtɛrɛ tan ye. O ni soo nin kɔnɔ boɲa bɛɛ ka kan, a kɔnɔ waga tun ye mɛtɛrɛ duuru ye. 4A tun ye fenɛtiriw bɔ soo nin na ka tɛmɛ don u la. 5A ye boon dɔ wɛrɛw lɔ kɛnɛma k'u nɔrɔ bonba nin ni boon saniyanin na k'u kɛ sangaso ye. 6Sangaso nin dugumata kɔnɔ boɲa tun ye mɛtɛrɛ fila ni tilan ye, a filanan ta tun ye mɛtɛrɛ saba ye, a sabanan ta tun ye mɛtɛrɛ saba ni tilan ye. Bari u tun be to ka Masaba ka soo nin kogo lɔ ka dɔɔni dɔɔni to a kɛnɛmata la n'u be yɛlɛla. A kɛra ten, sangaso nin sanbonw yiriw be bila o yɔrɔ kan, o kana kogo nin sɔgɔ. 7U tun be soo nin lɔra tuma min na, u y'a lɔ ni kabakuru lɛsɛninw le ye. Marito, walima jende, walima baarakɛminan nigɛlaman si mankan ma mɛn yen a lɔtuma na. 8Dugumabon dondaw tun be soo nin kinibolo faan fɛ. U tun ye yɛlɛyɛlɛnan lɔ k'a munumunu fɔɔ ka se sanfɛbon fɔlɔ la, ani filanan fana na. 9Solomani ye soo nin lɔ ka ban tuma min na, a ye sɛdiriyiriw lɛsɛ k'o kɛ k'a sanfɛla datugu n'o ye. 10Boon minw tun lɔra ka soo nin lamini, olu kelen kelen jaɲa sanfɛ tun ye mɛtɛrɛ fila fila ni tilan ye. U sanbon banabiriw tun lara soo nin kogo kan.\n11Masaba y'a fɔ Solomani ye ko: 12«I be soo nin lɔra kɛ! N'i be ne ka sariyaw ni ne ka fɔta bato, ka n ka koo latigɛninw bɛɛ kɛ, o tuma na, ne tun ye min fɔ i faa Dawuda ye, ne ben'o kɛ i ye. 13N bena to Isirayɛlidenw cɛma. Ne tena n ka jama Isirayɛli bila.»\n14Solomani ye soo nin lɔ ka ban. 15A ye sɛdiriyiriw lɛsɛ k'u kɛ ka soo kɔnɔ kogow bɛɛ datugu, k'a ta duguma fɔɔ sanfɛ, ka sipɛrɛyiriw lɛsɛ k'u kɛ ka duguma datugu. 16- A ye sɛdiriyiriw lɛsɛ k'u kɛ ka soo nin tilan k'o kɛ soɲa ye min kɔnɔ boɲa ye mɛtɛrɛ tan ye. A y'o yɔrɔ nin kɛ Ala ka sigiyɔrɔ ye, Yɔrɔ Senuman. 17Bonba min tun gunnin be boon saniyanin nin na, ale jaɲa ye mɛtɛrɛ mugan. 18U tun ye yiriden dɔw jaaw ɲɛgɛn soo nin kɔnɔ sɛdiriyiriw kan, ani yirifeeren dɔw taw. Soo kɔnɔ bɛɛ tun ye sɛdiriyiri ye, kabakuru si tun te yen. 19Solomani ye boon saniyanin nin labɛn k'o kɛ Masaba ka layidu taamasiɲɛ kɛsu bilayɔrɔ ye. 20Boon nin jaɲa, n'a kɔnɔ boɲa, ani a jaɲa sanfɛ, o bɛɛ tun ye kelen ye: mɛtɛrɛ tan tan. Solomani ye sanu yɛrɛ yɛrɛ kɛ k'a kɔnɔ mɔ, ka sarakabɔyɔrɔ lɔ ni sɛdiriyiri ye o ɲafɛ, k'o mɔ ni sanu ye. 21A ye soo nin kɔnɔ mɔ ni sanu yɛrɛ yɛrɛ ye, ka sanujɔrɔkɔw kɛ boon saniyanin nin ɲafɛ. Boon nin mɔna ni sanu ye. 22- A ye sanu kɛ ka soo nin yɔrɔ bɛɛ mɔ, ani ka sanu kɛ ka sarakabɔyɔrɔ mɔ min be boon saniyanin nin daa la.\n23- A ye *serubɛn jaa fila dilan ni olivuyiri ye. U kelen kelen bɛɛ jaɲa sanfɛ tun ye mɛtɛrɛ duuru ye, k'o bila boon saniyanin nin kɔnɔ. 24Gaman nunu jaɲa tun ye mɛtɛrɛ fila fila ni tilan ye. U fila jaɲa, k'a ta dakun nin na, ka ta'a bila dɔ nin na, o ye mɛtɛrɛ duuru ye. 25Filanan nin jaɲa sanfɛ fana tun ye mɛtɛrɛ duuru ye. U fila bɛɛ jaɲa sanfɛ n'u dilancogo bɛɛ tun ye kelen ye. 26U kelen kelen bɛɛ jaɲa sanfɛ tun ye mɛtɛrɛ duuru ye. 27Solomani ye jaa nunu bila boon saniyanin nin cɛmancɛ la. U gaman nunu tun wilinin be sanfɛ ka kɛ i n'a fɔ u bena pan. Kelen nin gaman kelen tun sera kogo ma faan kelen na. Tɔ kelen nin fana gaman kelen tun sera kogo ma faan dɔ nin na fana. O kɔ, u gaman tɔw nana ɲɔgɔn kunbɛn boon cɛmancɛ la. 28Solomani ye sanu kɛ ka serubɛn jaa nunu mɔ.\n29A ye serubɛn jaaw, ni tamarosun ni feeren dɔw jaaw ɲɛgɛn boon nunu kogo yɔrɔ bɛɛ la. 30A ye soo nin boon fila nunu bɛɛ dugumala mɔ ni sanu ye. 31Koon minw tun be boon saniyanin nin daa la, o tun ye olivuyiri ye. Koon nunu tun donnin be lɔgɔ minw na, olu boɲa tun sera soo nin kogo boɲa tilancɛ duurunan kelen ma 32A tun ye serubɛnw jaaw, ni tamarofuraburuw ni feerenw jaaw ɲɛgɛn koon fila nunu kan, ani ka sanu faganin mɔ serubɛn ni tamarofuraburu jaa nunu kan. 33A fana tun ye bonba nin donda koon kɛ ten fana. Koon be don lɔgɔ min na, a y'o kɛ ni olivuyiri ye. U boɲa tun sera soo nin kogo boɲa tilan naaninan ma. 34A ye koon fila nunu dilan ni sipɛrɛyiriw ye. Koon fila nunu tun kɛra ni yiri lɛsɛnin fila fila ye minw be kuru. 35A ye serubɛn jaaw, ni tamarofuraburuw ni feerenw jaaw ɲɛgɛn u kan, ka jaa nunu mɔ ni sanu ye. 36A ye kɔnɔna luu kogo lɔ ni kabakuru lɛsɛninw ye ka se sira saba ma, ka sɛdiriyiriw sira kelen la o kan.\n37Masaba ka soo nin juu sigira Solomani ka masaya saan naaninan na, Ziwu kalo la. 38U tilar'a lɔli la a ka masaya saan tan ni kelennan na. O saan nin kalo seeginan kɔnɔ, min ye *Buli kalo ye, soo nin baara bɛɛ banna, a misɛnmanw fara a gwilimanw kan. A tun y'a lɔ saan wolonwula le kɔnɔ.


Kɛw 24 AKKDC08 - Tile duuru tɛmɛnin kɔ, sarakalasebagaw - Bible Search\nKɛw 23 Kɛw 25\nZuwifuw be taga Pɔli kama Sezare\n1Tile duuru tɛmɛnin kɔ, sarakalasebagaw kuntigiba Ananiyasi ni cɛkɔrɔba damani nana Sezare. Cɛɛ dɔ tun b'u fɛ min be mɔgɔ dɛmɛ kiti la, a tɔgɔ ko Tɛritilusi. U tagara masacɛ ka lasigiden fɛ waasa ka Pɔli jalaki. 2U ye Pɔli wele ka bɔ. Tɛritilusi ye kuma daminɛ, a ko lasigiden ma: «Lasigidenɲuman, an be hɛrɛba min na jamana kɔnɔ bii, e le barika lo. E ka hakilitigiya baara kosɔn, yɛlɛmani caaman kɛra. 3An be hɛrɛ min sɔrɔ yɔrɔ bɛɛ ni tuma bɛɛ, an b'i waleɲuman lɔn o la, kɔrɔ Felikisi. 4An ka kuma kuntaga man jan, o la ne b'i daali, i ka sabali ka mɛnni kɛ an fɛ dɔɔni.\n5«Ayiwa, an y'a ye ko cɛɛ nin kɛra i n'a fɔ fɔɲɔbana. A be zuwifuw kuun gosi ɲɔgɔn na diɲɛ faan bɛɛ la. Nazarɛtika ka dinakura ɲamɔgɔ dɔ lo. 6A tun b'a fɛ k'an ka Alabatosoba nɔgɔ yɛrɛ, o le y'a to an y'a minɛ. [An tun b'a fɛ k'a kiti ka kɛɲɛ n'an ka sariya ye, 7nga sɔlidasi kuntigi Liziyasi nan'a bɔsi an bolo fanga na 8ko a jalakibagaw ka na ele fɛ.] N'i ye ale Pɔli yɛrɛ ɲininga, a ben'a jalakikun fɔ i ye, i ben'a lɔn ko an be min fɔra, ko tiɲɛ lo.» 9Zuwifu nunu ye cɛɛ ka kuma tintin ko tiɲɛ yɛrɛ lo.\nPɔli b'a yira Felikisi la ko ale ma kojugu kɛ\n10Lasigiden ye sira di Pɔli ma ko a ka kuma. O la, Pɔli ye kuma ta k'a fɔ ko: «Ne y'a lɔn ko ele Felikisi le ye an ka siya kititigɛbaga ye kabini saan damani. O la, ne tena siran ka n ka kuma fɔ. 11I be se ka ɲiningali kɛ k'a lɔn ko tiɲɛ lo, bari a ma tɛmɛ tile tan ni fila kan fɔlɔ, ne tun tagara Zeruzalɛmu ka Ala bato. 12A mɔgɔ te yen min be se k'a disi gosi k'a fɔ ko a ye ne ye sɔsɔli la ni mɔgɔ dɔ ye Alabatosoba kɔnɔ, walima kalansow dɔ kɔnɔ, walima dugu kɔnɔ. N ma kɛ sababu ye ka mɔgɔw bila ɲɔgɔn na fana. 13Mɔgɔ nunu ko ne ye min kɛ, fɛɛn min b'a yira ko tiɲɛ lo, u k'o fɔ. 14Ayiwa, ne kɔni be min lɔn, o filɛ nin ye: olu k'o sira nin te siraɲuman ye, ne be baara kɛra an bɛmaw ka Ala ye ka kɛɲɛ n'o sira ye. Min bɛɛ fɔra sariya la, ani kiraw ye minw sɛbɛn, ne b'o bɛɛ bato. 15Ne ni olu bɛɛ jigi be Ala kan ko a bena mɔgɔɲumanw ni mɔgɔjuguw bɛɛ kunun loon dɔ. 16O kama ne banbanin lo waasa n ka kɛ mɔgɔ kɔnɔgwɛnin ye Ala ni mɔgɔw ɲana.\n17«Ne ye saan damani kɛ n tun te Zeruzalɛmu. O kɔ, n segira ka na dɛmɛfɛn di n ka siya ma, ani ka saraka bɔ Ala ye. 18- O waati la, dɔw ye ne ye Alabatosoba kɔnɔ, nga mankan tun te ne ni mɔgɔ si cɛ, ne tun be n yɛrɛ saniyara le. 19Zuwifu dɔw tun be yen ka bɔ Azi mara la. Olu le tun ka kan ka kɛ yan ka ne jalaki n'o y'a sɔrɔ ni ne ye koo kɛ. 20Walima, minw be yan n'u tun be ne kitiyɔrɔ la Zeruzalɛmu, u k'a fɔ ni jalakiyɔrɔ tun sɔrɔla n na. 21- N tun pɛrɛnna siɲɛ kelen u cɛma, k'a fɔ ko: ‹Suuw kununko kama lo aw be ne kitira bii kɛ.› K'o niin bɔ a la, n ye mun kɛ?»\n22Felikisi tun be koo caaman faamu sira nin koo la minkɛ, a y'a fɔ u ye ko: «Ni sɔlidasi kuntigi Liziyasi nana yan tuma min na, ne bena koo nin ɲafilɛ.» 23A y'a fɔ Pɔli kɔlɔsibaga ye ko a ka taga ni Pɔli ye i n'a fɔ kasoden, nga ko a k'a to a ka lafiya sɔrɔ. Ko a kana Pɔli ka mɔgɔw si bali k'a dɛmɛ.\nPɔli ni Felikisi n'a muso ka koo\n24Tile damani tɛmɛnin kɔ, Felikisi n'a muso Durusiyi nana. A muso tun ye zuwifu ye. A ko ka Pɔli wele, a ka dɔ fɔ ale ye Yezu Krista ka koo la. 25Pɔli kumana ka taga tilenninyako faan fɛ, ni yɛrɛminɛko, ani Ala ka kiti nata faan fɛ minkɛ, Felikisi siranna kosɔbɛ, a y'a fɔ Pɔli ye ko: «A ka ɲi ten, taga, n bena i wele siɲɛ wɛrɛ.» 26Felikisi tun b'a miiri ko Pɔli bena na wari di ale ma, o kama, a tun be Pɔli wele filafila ka baro kɛ n'a ye. 27Saan fila tɛmɛna, mɔgɔ wɛrɛ nana Felikisi nɔɔ ta lasigidenya la. O tigi tɔgɔ tun ko Pɔsiyusi Fɛsitusi. Felikisi tun b'a fɛ zuwifuw k'ale tɔgɔɲuman fɔ minkɛ, a tagara ka Pɔli to kaso la.


Kod 38 AKKDC08 - O waati la, Zuda wilila ka bɔ a - Bible Search\nKod 37 Kod 39\nZuda ni Tamari ka koo\n1O waati la, Zuda wilila ka bɔ a balimaw kɔrɔ ka taga sigi Adulamuka dɔ fɛ, min tɔgɔ ko Ira. 2A ye sunguru dɔ ye yen, min faa tun ye Kanaan ye, a faa tɔgɔ ko Suwa. A y'a furu ka la n'a ye. 3Muso nin ye kɔnɔ ta ka dencɛ wolo k'a tɔgɔ la ko Ɛri. 4A ye kɔnɔ wɛrɛ ta ka dencɛ wolo tugu k'o tɔgɔ la ko Onan. 5A ye dencɛ dɔ wɛrɛ wolo k'ale tɔgɔ la ko Sela.\nA ye Sela wolo tuma min na, Zuda tun be Kezibu. 6Zuda ye muso dɔ ɲini a dencɛ fɔlɔ Ɛri ye, o tɔgɔ ko Tamari. 7Ɛri tun ka jugu Masaba ɲakɔrɔ, o la, Masaba y'a faga. 8Zuda y'a fɔ Onan ye ko: «I kɔrɔcɛ muso furu ka kɔmɔgɔ sɔrɔ a ye.» 9Onan y'a lɔn k'o kɔmɔgɔ nin tena kɛ a yɛrɛ ta ye minkɛ, o la, n'a lara n'a kɔrɔcɛ muso nin ye tuma o tuma, a tun be to k'a kɔji bɔn duguma janko a kana deenw sɔrɔ a kɔrɔcɛ ye. 10A ye min kɛ, o tun ka jugu Masaba ɲakɔrɔ, o la, a y'ale fana faga. 11O tuma na, Zuda y'a fɔ a biranmuso Tamari ye ko a ka taga to a faa ka soo, firiya la fɔɔ ale dencɛ Sela ka kɔrɔbaya. A tun be miiri ko Sela fana ka na sa i n'a fɔ a kɔrɔcɛw. Tamari tagara sigi a facɛ ka soo.\n12Waatijan tɛmɛnin kɔ, Zuda muso, min tun ye Suwa denmuso ye, ale sara. Zuda jigi tugura tuma min na, a tagar'a ka sagaw sii tigɛbagaw fɛ Timuna. A n'a tericɛ Ira ka bɔ Adulamu tagara ɲɔgɔn fɛ. 13U y'a fɔ Tamari ye ko a birancɛ be tagara Timuna k'a ka sagaw sii tigɛ. 14Tamari y'a ka firiyafaniw bɔ ka fani biri a kuun na janko mɔgɔ kan'a lɔn. O kɔ, a tagara sigi Enayimu donda la, min be Timuna sira la. Bari a y'a ye ko Sela sera musofuru ma, nga u m'ale d'a ma.\n15Zuda ye Tamari ye tuma min na, a tun b'a miiri ko kakalamuso lo, bari a ɲaa datugunin tun lo. 16A tun m'a lɔn ko a biranmuso lo minkɛ, a faranna ka gwɛrɛ a la sirada la k'a fɔ ko n'a be sɔn, ale be la n'a ye. Muso ko: «I bena mun di ne ma, janko i ka la ni ne ye?» 17A ko: «Ne bena baden kelen bɔ n ka begɛnw la k'o ci ma.» Muso ko: «Ayiwa. I bena mun le to ne fɛ yan n'i b'o ci?» 18Zuda ko: «Ne ka kan ka mun to i ye?» Muso ko: «I ka taamasiɲɛ lafɛn n'a juru, n'i ka bere min b'i bolo.» Zuda ye olu d'a ma ka la n'a ye, a ye kɔnɔ ta a fɛ. 19Muso wilila ka taga fani nin bɔ a ɲada kan k'a ka firiyafaniw don tugu.\n20Zuda y'a tericɛ Adulamuka ci ni baden nin ye, janko a tun ye fɛɛn minw to muso bolo, a k'o minɛ, nga ale ma muso nin ye. 21A y'o yɔrɔ mɔgɔw ɲininga ko: «Kakalamuso min tun be sirada la Enayimu, a be min?» Olu ko: «Kakalamuso si te yan.» 22O la, a segira ka taga Zuda fɛ k'a fɔ ko: «Ne m'a ye, o yɔrɔ mɔgɔw fana ko kakalamuso si te yen.» 23Zuda ko: «Fɛɛn min b'a fɛ, a ka to n'o ye. N'o tɛ, an bena maloya. Ne kɔni ye baden nin ci a ma, nga i m'a sɔrɔ yen.»\n24Kalo saba ɲɔgɔn tɛmɛnin kɔ, u y'a fɔ Zuda ye ko a biranmuso Tamari ye kakalaya kɛ, ka kɔnɔ ta. Zuda ko u k'a minɛ ka bɔ n'a ye dugu kɔfɛ k'a jɛni. 25U tun be nana n'a ye tuma min na, a ye cii bila a birancɛ ma ko a ye kɔnɔ ta cɛɛ min fɛ, ko minan nunu ye o tigi ta ye. Ko a k'a filɛ nin taamasiɲɛ lafɛn nin n'a juru, ani bere nin ye mɔgɔ min ta ye. 26Zuda y'a ye ko a yɛrɛ ka minanw lo. A y'a fɔ ko muso nin tilennin be ka tɛmɛ ale kan, bari ale ma sɔn k'a di a dencɛ Sela ma. Zuda ma jɛn n'a ye tugu.\n27Tamari jigira tuma min na, a kɛra filaninw ye. 28A jigituma na, deen kelen y'a bolo bɔ kɛnɛma. Muso min tun b'a dɛmɛna ka jigi, ale ye jesewulen siri a bolo la k'a fɔ ko: «Nin le kɔnna ka bɔ.» 29Nga a y'a bolo bɔsi tuma min na, a tɔɲɔgɔn bɔra. Tamari dɛmɛbaga y'a fɔ ko: «I ye bɔyɔrɔ jumɛn le bɔ ten?» U ye deen nin tɔgɔ la ko Pɛrɛti, o kɔrɔ ko woo. 30O kɔ, a baden bɔra ni jesewulen ye a bolo la, u y'a tɔgɔ la ko Zera.


Ɛsi 5 AKKDC08 - O waati la, Isirayɛli ka Ala y'a ka - Bible Search\nƐsi 4 Ɛsi 6\nZuwifuw be Alabatoso lɔ tugu\n1O waati la, Isirayɛli ka Ala y'a ka kira Aze, ni Ido dencɛ kira Zakari ci ka kuma zuwifuw fɛ minw tun be Zuda mara la, ani Zeruzalɛmu. 2- O la, Salatiyɛli dencɛ Zorobabɛli ni Yozadaki dencɛ Zozuwe wilila ka Ala ka soo lɔbaara daminɛ Zeruzalɛmu. Ala ka kiraw tun tora n'u ye o baara la fana k'u dɛmɛ. 3O waati la, masacɛ ka lasigiden Tatinayi min tun be Efarati baji kɔfɛ mara kunna, ale ni Setari Bozinayi, ani u tɔɲɔgɔnw wilila ka na u fɛ k'u ɲininga ko: «Jɔn le ye sira di aw ma ko aw ka soo nin n'a laminikogow lɔ? 4Jɔn ni jɔnw le be baara nin kɛra?» 5Nga Ala ye zuwifuw ka cɛkɔrɔbaw dɛmɛ, u ma baara lɔ. U y'o kibaru ci Dariyusi ma fɔlɔ, ka kɔnɔni kɛ fɔɔ o kɔsegi ka na.\nU be zuwifuw jalaki Dariyusi ye\n6Masacɛ ka lasigiden Tatinayi min be Efarati baji kɔfɛ mara kunna, ale ni Setari Bozinayi, ani u tɔɲɔgɔnw minw be Afarisaki, baji kɔfɛ fana, olu le tun ye bataki ci masacɛ Dariyusi ma. 7Bataki nin na, u tun y'a fɔ a ye ko: «Masacɛ Dariyusi, an b'i fo. 8An b'a fɔ e masacɛ ye ko an tagara Zuda mara la, Ala min ka bon, ale ka soo yɔrɔ la. U b'a lɔra ni kabakurubabaw ye, ani u b'a la ka lɔgɔw yɛrɛ don kogow la. U b'u sɔbɛ don u ka baara la, a fana be ɲana kosɔbɛ. 9An y'u ka cɛkɔrɔbaw ɲininga, ko jɔn le ye sira di u ma ko u ka soo nin lɔ ani a laminikogo. 10An fana y'u ɲininga u tɔgɔw la janko an ka se k'u ɲamɔgɔw tɔgɔw yira i la. 11U ye jaabili min d'an ma, o filɛ: u k'olu ye sankolo ni dugukolotigi Ala ka baarakɛlaw ye, ko Isirayɛlidenw ka masacɛba dɔ le tun ye Ala ka soo nin lɔ a be saan caaman bɔ sisan, k'olu b'o le lalagara k'a lɔ. 12- Ko nga olu faaw tun y'a kɛ Sankolotigi Ala dimina, k'o la, a tun y'u don Babilɔni masacɛ Nabukodonozɔri Kalideka bolo ko ale lo ye soo nin ci, ani ka jama minɛ ka taga n'u ye Babilɔni.\n13- «Nga Babilɔni masacɛ Sirusi ka masaya saan fɔlɔ la, ale tun ye sira di ko Ala ka soo nin ka lɔ. 14Ko Nabukodonozɔri tun ye Ala ka sokɔnɔminan sanulamanw ni warigwɛlaman minw ta ka bɔ soo nin kɔnɔ Zeruzalɛmu, ka taga u bila Babilɔni joso kɔnɔ, masacɛ Sirusi y'u bɛɛ ta ka bɔ o yɔrɔ la k'u di cɛɛ dɔ ma min tɔgɔ ko Sɛsibasari, a tun ye min sigi Zuda mara kunna. 15Ko a tun y'a fɔ ale ye ko a ka taga u bila Zeruzalɛmu, Alabatoso kɔnɔ. A y'a fɔ fana k'u ka Ala ka soo lɔ tugu a yɔrɔkɔrɔ la. 16Ko Sɛsibasari nin nana dɔrɔn ka Ala ka soo nin juu sigi Zeruzalɛmu, k'a ta o waati ma fɔɔ ka na se bii ma, k'olu b'a lɔra, nga a ma ban fɔlɔ. 17Ayiwa, sisan an b'a ɲini ele masacɛ fɛ ko n'i sɔnna, i k'a to u be ɲinini kɛ Babilɔni masacɛ ka sɛbɛw kɔnɔ, k'a filɛ ni masacɛ Sirusi tun ye sira di tiɲɛ na ko u ka Ala ka soo nin lɔ Zeruzalɛmu. O kɔ, masacɛ, fɛɛn min ka di ele ye, i b'o fɔ an ye.»


Cɛf 15 AKKDC08 - Waati dɔ tɛmɛnin kɔ, *biletigɛwaati - Bible Search\nCɛf 14 Cɛf 16\nSamusɔn b'a mɔnɛ bɔ filisiw la\n1Waati dɔ tɛmɛnin kɔ, *biletigɛwaati la, Samusɔn wilila ka ta'a ka muso filɛ. A tun ye baden minɛ ka taga o d'a ma. A ko ale be don a ka muso fɛ. Muso nin facɛ ma sɔn. 2A y'a fɔ Samusɔn ye ko: «Ne tun b'a miiri ko muso nin koo tun man d'i ye tugu fewu fewu, o la, ne y'a minɛ k'a d'i teri ma. O tuma na, muso nin dɔgɔmuso ma ɲi ka tɛmɛ kɔrɔmuso nin kan wa? I k'ale minɛ k'a furu a nɔɔ na.» 3Samusɔn y'a fɔ u ye ko: «Sisan kɔni, ni ne ye kojugu kɛ aw filisiw la, n ma baga aw ma.»\n4O kɔ, a tagara kongowulu kɛmɛ saba minɛ, ka kala sirininw ta, ka kongowulu nunu minɛ fila fila k'u kuuw yɛlɛma ɲɔgɔn ma, ka sɔrɔ ka kala sirinin ta k'o siri kuu fila nunu cɛma. 5O kɔ, a ye tasuma mana kala nunu na ka sɔrɔ ka kongowulu nunu bila ka don filisiw ka sumanforow la. A kɛra ten, suman minw tun tontonnin be ɲɔgɔn kan, ani minw ma tigɛ fɔlɔ, o bɛɛ jɛnina, ani *ɛrɛzɛnforow ni olivuyiriforow. 6Filisiw ye ɲiningali kɛ ko jɔn le y'o kɛ. U y'a fɔ u ye ko Samusɔn lo, Timunakaw birancɛ, a y'o kɛ, bari a birancɛ tun y'a ka muso minɛ k'a di a tɔɲɔgɔn ma. O la, filisiw tagara muso nin n'a facɛ jɛni. 7Samusɔn y'a fɔ u ye ko: «Aw ka baara le ye o ye wa? Ni ne ma n yɛrɛ mɔnɛ bɔ, n ten'aw to.» 8A y'u kɛlɛ k'u caaman halaki. O kɔ, a tɛmɛna ka taga sigi farawo dɔ kɔnɔ Etamu mara la.\nSamusɔn be kɛlɛ ni fali ɲinkala ye\n9O la, filisiw wilila ka na sigi Zuda mara la k'u yɛrɛ labɛn k'a daminɛ ka Lɛyi kɛlɛ. 10Zuda mara mɔgɔw y'u ɲininga ko mun na u nana olu kama. U ye Zuda mara mɔgɔ nunu jaabi k'olu nana janko ka se ka Samusɔn siri, ka ta'a ka kɛta ɲɔgɔn kɛ a la. 11Zuda mara mɔgɔw, mɔgɔ waa saba (3 000) wilila ka taga farawo nin yɔrɔ la Etamu mara la, k'a fɔ Samusɔn ye ko: «I m'a lɔn ko filisiw be se an kɔrɔ wa? E ye mun le kɛ an na ten?» A y'u jaabi ko filisiw ye fɛɛn min kɛ ale la, ko ale fana y'o ɲɔgɔn le kɛ u la. 12O kɔ, u y'a fɔ a ye ko: «An nana janko k'i siri ka taga i di filisiw ma.» A y'a fɔ u ye ko: «Aw ka kali ko aw yɛrɛ tena ne faga.» 13U y'a jaabi ko ayi, k'olu ten'a faga, k'olu b'a siri ka ta'a di filisiw ma dama. U y'a siri ni jurukura fila ye, k'a minɛ ka bɔ n'a ye farawo nin kɔnɔ. 14A setɔ Lɛyi mara la, filisiw bɔra k'a kunbɛn n'u be pɛrɛnna. Masaba ka Nii donn'a la. A bolow tun sirinin be ni juru minw ye, olu kɛra i n'a fɔ biin jɛninin ka bɔ ka ben. 15A ye fali ɲinkala kɛnɛman dɔ ye o yɔrɔ la, k'a ta ka mɔgɔ waa kelen faga n'o ye. 16O kɔ, a y'a fɔ ko:\n«N ye fali ɲinkala kelen kɛ k'u la ɲɔgɔn kan,\nn ye fali ɲinkala kelen kɛ ka mɔgɔ waa kelen faga.»\n17A y'o kuma nunu fɔ ka ban tuma min na, a ye fali ɲinkala nin fili. U y'o yɔrɔ nin tɔgɔ la ko Ɲinkala kulu. 18Minnɔgɔ y'a minɛ kosɔbɛ, o la, a ye Masaba daali k'a fɔ ko: «E le y'a kɛ i ka baarakɛla ye see sɔrɔ. Sisan ne bena sa minnɔgɔ bolo ka don kɛnɛkɛnɛbali nunu bolo wa?» 19O la, farayɔrɔ min be Lɛyi mara la, Ala y'a kɛ o dingɛ pɛrɛnna, jii bɔr'a kɔnɔ. Samusɔn ye minni kɛ ka tila ka barika sɔrɔ. U y'o jii bɔyɔrɔ nin wele ko Daalilikɛbaga ka jii bɔyɔrɔ. A be yen halibi Lɛyi mara la.\n20Samusɔn kɛra ɲamɔgɔ ye Isirayɛlidenw kunna filisiw ka tile la saan mugan kɔnɔ.


Kɛw 15 AKKDC08 - Mɔgɔ dɔw nana Antiyɔsi ka bɔ Zude mara - Bible Search\nKɛw 14 Kɛw 16\nSɔsɔli min wilila kɛnɛkɛnɛko la\n1- Mɔgɔ dɔw nana Antiyɔsi ka bɔ Zude mara la k'a fɔ balimaw ye ko n'u ma kɛnɛkɛnɛ i ko Musa y'a fɔ cogo min na, k'u tena se ka kisi. 2Mankanba wilila o mɔgɔw ani Pɔli ni Barinabasi nunu cɛ. U ye ɲɔgɔn sɔsɔ kosɔbɛ. O kɔ, u ye ŋaniya ta ko Pɔli, ni Barinabasi, ani Antiyɔsi kalanden dɔw ka taga Zeruzalɛmu ka koo nin ɲafɔ cidenw, ni Krista ka jama ɲamɔgɔw ye.\n3Krista ka jama min tun be Antiyɔsi, olu y'u dɛmɛ o taama nin na kosɔbɛ. U taatɔ, u ye Fenisi, ni Samari mara cɛtigɛ. Siya wɛrɛw nimisara ka faran u ka kojuguw la cogo min na, u tora k'o lakali ka taga. O kibaruya ye balimaw bɛɛ nisɔn diya. 4U sera Zeruzalɛmu, Krista ka jama n'u ɲamɔgɔw ani cidenw y'u kunbɛn. Ala y'u dɛmɛ ka min bɛɛ kɛ, u y'o ɲafɔ. 5Nga, kalanden minw tun ye *Fariziɲɛw ye ka kɔrɔ, u dɔw wilila k'a fɔ ko wajibi lo siya wɛrɛw ka kɛnɛkɛnɛ, ani u ka Musa ka sariya bato. 6O tuma na, cidenw ni Krista ka jama ɲamɔgɔw ye ɲɔgɔn ye ka koo nin jati minɛ.\nPiyɛri ni Zaki be kalandenw ladi\n7- U ye ɲɔgɔn sɔsɔ ka mɛn. O kɔ, Piyɛri wilila k'a fɔ ko: «N balimaw, aw y'a lɔn ko Ala tun ye ne lo woloma aw cɛma kabini a daminɛtuma, ka kibaru diman fɔ siya wɛrɛw ye, janko u ka la Yezu la. 8- Ala min be mɔgɔ bɛɛ kɔnɔnako lɔn, a sɔnna ka Nii Senuman jigi olu kan i n'a fɔ a jigira anw kan cogo min na. 9A ma danfara kɛ an zuwifuw ni olu cɛ, bari u lara a la minkɛ, a y'u dusu saniya o lanaya lo kosɔn. 10Mun le do y'a to sisan aw be Ala darabɔ? Bari aw be doni lara kalandenw kuun na k'a sɔrɔ anw, n'an faaw fanga ma se min kɔrɔ k'a ta. 11O yɛrɛ ka bɔ a la, anw, ni olu, an bɛɛ lanin b'a la, ko an kisira Matigi Yezu ka nɛɛma le barika la.»\n12O tuma na, jama bɛɛ jera fana ka Barinabasi ni Pɔli lamɛn. Ala y'u dɛmɛ ka kabako ni taamasiɲɛ minw kɛ siya wɛrɛw fɛ, u y'o bɛɛ lakali u ye.\n13U kumana ka ban tuma min na, Zaki ye kuma ta k'a fɔ ko: «N balimaw, aw ye ne lamɛn. 14Kabini a daminɛ, Ala y'a janto siya wɛrɛw la cogo min na, Simɔn y'o ɲafɔ sisan. Ala ye siya dɔ woloma u cɛma k'o kɛ a tɔgɔla ta ye. 15Koo min kɛra, o ni kiraw ka kuma bɛɛ bɛnna. Bari a fɔra Ala ka kuma na ko:\n16‹Ne Matigi bena segi ka na nin kɔ,\nDawuda ka soo min benna, k'o lɔ kura ye.\nN bena tomo nin wili ka lɔ.\n17O la, mɔgɔ tɔw bena ne Matigi yɔrɔ ɲini,\nne tɔgɔ lara siyaw minw bɛɛ kan.\nNe Matigi min be n ka ŋaniyakow bɛɛ kɛ,\nne le ko ten,\n18- bari o koo lɔnnin lo kabini fɔlɔ.›\n19«O kama, ne Zaki ka miiri la, siya wɛrɛ minw be sɔnna Ala ka koow ma, an man kan ka koo gwɛlɛman la u kan. 20- An ka sɛbɛ ci u ma k'a fɔ u ye k'u kana josɔnsogo ɲimi, u k'u yɛrɛ tanga kakalaya ma, sogo min kaan ma tigɛ, u kana o ɲimi, u kana sogo joli dumu. 21Bari, kabini fɔlɔfɔlɔ, dugu kelen kelen bɛɛ la, mɔgɔw be sɔrɔ kalansow kɔnɔ n'u be Musa ka sariya sɛbɛ kalan k'a kɔrɔ fɔ mɔgɔw ye lafiɲɛlon bɛɛ la.»\nSɛbɛ be ci Krista ka jama ma Antiyɔsi\n22O tuma na, Krista ka jama bɛɛ sɔnna. A ɲamɔgɔw ni cidenw bɛnn'a la, k'u bena mɔgɔw bɔ u cɛma ka fara Pɔli ni Barinabasi kan ka taga Antiyɔsi. U ye Zude, min be wele ko Barisabasi, ani Silasi bɔ. U fila bɛɛ tun ye kantigiw ye balimaw cɛma. 23U ye sɛbɛ min don olu bolo, a sɛbɛnnin tun b'o la ko:\n«Aw kalanden minw te zuwifuw ye n'aw siginin bɛ Antiyɔsi, Siri jamana na, ani minw be Silisi jamana na, aw balima cidenw, ni Krista ka jama ɲamɔgɔw b'aw fo.\n24«An y'a mɛn ko mɔgɔ dɔw bɔra anw fɛ Zeruzalɛmu, ka taga aw hakili ɲagami ni kumafu ye, k'a sɔrɔ an m'u ci. 25O kama, anw bɛnn'a la, ka cidenw bɔ k'u fara an teri Barinabasi ni Pɔli kan k'u ci aw fɛ. 26U tun be ɲini ka bɔnɔ u nii na an Matigi Yezu Krista ka baara kosɔn. 27An be min fɔ aw ye sɛbɛ nin kɔnɔ, an ye Zude ni Silasi ci aw fɛ waasa aw k'o kuma kelen nin mɛn olu fana daa la.\n28«Anw ka ŋaniya, ani Nii Senuman ta bɛɛ bɛnna kelen ma ko an tena koo gwɛlɛman ɲini aw fɛ, fɔɔ ni min ye wajibi ye. 29Ayiwa, aw kana josɔnsogo ɲimi, aw kana sogo joli dumu, sogo min kaan ma tigɛ, aw kana o ɲimi, aw k'aw yɛrɛ tanga kakalaya ma. N'aw ye nunu bato, aw ka kɛwali bena ɲa.\nAla k'an bɛn.»\n30U ye sira di ciden nunu ma tuma min na, u tagara Antiyɔsi. U sera yen, u ye kalandenw bɛɛ lajɛn ka sɛbɛ nin don u bolo. 31U y'a kalan. A kɔnɔnakuma y'u bɛɛ nisɔn diya ka jagwɛlɛya d'u ma. 32Zude ni Silasi tun ye kiraw ye fana. U ye baro diman kɛ ni balimaw ye fɔɔ ka mɛn, ka dɔ fara u ka jagwɛlɛya kan. 33Zude ni Silasi ye tile damani kɛ yen. O kɔ, balimaw ye sira d'u ma, janko u ka segi u cibagaw fɛ, ka duba kɛ u ye ko Ala ka se n'u ɲuman ye. [ 34Nga Silasi y'a ŋaniya ko ale bena to Antiyɔsi. Zude kelen tagara.] 35Pɔli ni Barinabasi kɔni tora Antiyɔsi. Olu ni mɔgɔ wɛrɛw tun be tɔw kalan ani ka to ka Matigi ka kibaru diman fɔ u ye.\nPɔli ni Barinabasi be faran ɲɔgɔn na\n36Waati dɔ tɛmɛnin kɔ, Pɔli y'a fɔ Barinabasi ye ko: «An ye Matigi ka kuma fɔ mɔgɔw ye dugu minw bɛɛ la, an ka taga bɔ o yɔrɔ balimaw ye k'a filɛ u ka koo be cogo min na.»\n37Barinabasi tun b'a fɛ Zan ka taga n'u ye, u be min wele ko Mariki. 38- Nga, o tun man di Pɔli ye bari ale Zan Mariki tɔgɔla nin tun faranna olu la Panfili jamana na, a ma sɔn ka baara nin laban n'u ye. 39Pɔli ni Barinabasi ye ɲɔgɔn sɔsɔ kosɔbɛ. A laban, u faranna ɲɔgɔn na. Barinabasi ye Mariki minɛ, u ye kurun ta ka taga Sipɔrɔ. 40Pɔli fana, ale ye Silasi ta. Balimaw ye Ala daali ko Matigi ka ɲumanya k'u bila sira. O kɔ, u tagara. 41U ye Siri ni Silisi jamana yaala ka to ka Krista ka jama ladi k'u jaa gwɛlɛya.


Zud 4 AKKDC08 - Asiri masacɛ Nabukodonozɔri ka kɛlɛmasa - Bible Search\nZud 3 Zud 5\nIsirayɛlidenw b'u yɛrɛ labɛnna kɛlɛ kama\n1Asiri masacɛ Nabukodonozɔri ka kɛlɛmasa Olofɛrine ye koo minw bɛɛ kɛ siyaw la, k'u ka josow kɔnɔ minanw cɛ ka joso nunu halaki cogo min na, Zude mara Isirayɛlidenw y'o mɛn. 2U jaa tigɛra kosɔbɛ a kosɔn, u hakili ɲagaminin tun lo Zeruzalɛmu, n'u ka Ala batoso ka koo la. 3Bari u bɔra jɔnya la ka na, a ma mɛn fɔlɔ. U bɛɛ sera ka lajɛn, ka Alabatosoba kɔnɔ minanw, n'a sarakabɔyɔrɔ ni soo nin yɛrɛ saniya u nɔgɔnin kɔ, o fana ma mɛn. 4O la, u ye mɔgɔw ci Samari mara bɛɛ la, ani Kona mara la, ni Bɛtorɔn mara la, ani Abɛlimayimu mara, ni Zeriko mara faan bɛɛ la, ani fɔɔ Koba, ni Ayisɔri ani Salɛmu kɛnɛ na. 5U ye kɛlɛdenw sigi kulujanjanw bɛɛ kunna k'o yɔrɔ dugudenninw bɛɛ kɛ dugu barikamanw ye, k'u makoyafɛn dɔw bila yen ka kɛ ɲasigifɛn ye, bari u ka sumanw tun tigɛra, a ma mɛn fɔlɔ.\n6Zowakimu min tun ye sarakalasebagaw kuntigiba ye Zeruzalɛmu o waati la, ale ye sɛbɛ ci Betulikaw ni Betomɛsitayimukaw ma, dugu min be Ɛsiderelɔn gɛrɛfɛ. A yɔrɔ man jan ni Dotayimu gɛrɛfɛ kɛnɛ ye. 7A y'a fɔ u ye ko u ka kuluyɔrɔ siraw kɔlɔsi, bari o le ye tɛmɛyɔrɔ ye ka don Zude mara la. O yɔrɔ fana tun ka dɔgɔ, mɔgɔ caaman te se ka tɛmɛ ɲɔgɔn fɛ ni mɔgɔ fila fila dama tɛ, o la, u baliko ka nɔgɔ. 8Sarakalasebagaw kuntigiba Zowakimu ni Isirayɛli jama bɛɛ ka cɛkɔrɔbaw ka jɛnkulu, minw tun be Zeruzalɛmu, olu ye min fɔ Isirayɛlidenw ye, u y'o kɛ.\n9Isirayɛlidenw bɛɛ ye Ala dali ni sɔbɛ ye, ani ka suun don n'u sɔbɛ ye. 10Cɛɛw n'u ka musow, n'u ka denmisɛnw, n'u ka begɛnw, ni lonanw bɛɛ, minw siginin b'u fɛ, ni jama ka baarakɛlaw n'u ka jɔɔnw ye dusukasifani don. 11Zeruzalɛmukaw, cɛɛ fara musow kan, ni denmisɛnw bɛɛ birila duguma Alabatosoba ɲafɛ ka bugurigwɛ kɛ u kuun na, ka dusukasifani don Matigi ɲakɔrɔ. 12U ye dusukasifani meleke sarakabɔyɔrɔ la ka Matigi dali kosɔbɛ ni dusu kelen ye janko a kan'a to u juguw b'u ka denmisɛnw minɛ, k'u ka musow bɔsi, k'u faso duguw halaki, k'ale Ala ka batoso nɔgɔ, min ben'a kɛ siya wɛrɛw be yɛlɛ u ma. 13Matigi y'u kaan mɛn k'u ka tɔɔrɔ ye. Jama tora suun na Zeruzalɛmu kɔnɔ tile caaman, Matigi Setigi batoso ɲafɛ. U ye suun don Zude mara tɔɔ bɛɛ kɔnɔ fana. 14Sarakalasebagaw kuntigiba Zowakimu ni sarakalasebagaw bɛɛ ye dusukasifaniw don, ka lɔ Matigi ɲakɔrɔ ni minw tun be baara la Alabatosoba kɔnɔ, ka saraka jɛnita bɔ, min be to ka bɔ tuma bɛɛ, ani k'u ka dajuru sara sarakaw, ni jama ka yɛrɛsago la sarakaw di Ala ma. 15U ye bugurigwɛ kɛ u kunnafaniw kan, u tun be Matigi dalila n'u barika bɛɛ ye janko a ka Isirayɛlidenw bɛɛ dɛmɛ.


Kod 42 AKKDC08 - Yakuba y'a mɛn ko suman be sɔrɔ - Bible Search\nKod 41 Kod 43\nYakuba b'a deenw ci Ezipiti\n1Yakuba y'a mɛn ko suman be sɔrɔ Ezipiti minkɛ, a ko a deenw ma: «N'aw sigira ka to ka ɲɔgɔn filɛ, aw bena mun le sɔrɔ o la sa? 2- Ne y'a mɛn ko suman be sɔrɔ Ezipiti. Aw ye taga yen ka dɔ san ka na n'a ye janko an kana sa.» 3Yusufu kɔrɔcɛ tan tagara Ezipiti janko u ka suman san. 4Yakuba tun ma sɔn ka Yusufu dɔgɔnin Bɛnzamɛn bila ka taga n'u ye, bari a tun be siran ko kojugu dɔ kan'a sɔrɔ.\n5Yakuba deenw tagara waasa u ka suman san ni mɔgɔ dɔw ye, bari kɔngɔ barika tun boɲana Kanaan jamana na fana.\nYusufu n'a kɔrɔw ka koo\n6Yusufu le tun be jamana kunna, ale lo tun be suman feere jamanadenw bɛɛ ma. A kɔrɔw sera tuma min na, u y'u kunbiri gwan a kɔrɔ k'u ɲaa biri duguma. 7A y'a kɔrɔ nunu ye dɔrɔn, a y'u lɔn, nga a y'a yɛrɛ kɛ i n'a fɔ mɔgɔ wɛrɛ u faan fɛ, k'a ka kuma gwɛlɛya u ma, k'a fɔ u ye ko: «Aw bɔra min?» Olu y'a jaabi ko: «An bɔra Kanaan jamana na ka na yan janko ka suman san.»\n8Yusufu tun ye olu lɔn, nga olu ma Yusufu lɔn. 9- A hakili jigir'a ka siko nunu na, a tun ye minw kɛ a kɔrɔ nunu ka koo la, a y'a fɔ u ye ko: «Aw kɛra yɔrɔkɔlɔsibagaw ye! Aw nana janko barika te jamana yɔrɔ min na, aw k'o lɔn.» 10U y'a jaabi ko: «Ayi an matigi, i ka baarakɛlaw nana janko u ka se ka suman san. 11An bɛɛ ye faa kelen deenw ye. An kɔnɔ gwɛnin lo, i ka baarakɛlaw te dogora ka jamana kɔlɔsi.» 12A y'a fɔ u ye tugu ko: «Tiɲɛ tɛ! Aw nana janko ka jamana nin dɛsɛyɔrɔ filɛ k'o lɔn.»\n13U y'a fɔ a ye tugu ko: «I ka baarakɛlaw tun ye mɔgɔ tan ni fila ye u faa fɛ. A siginin be Kanaan jamana na. An bɛɛ dɔgɔ tora n'an faa ye soo, mɔgɔ kelen te yen tugu.» 14Yusufu segira k'a fɔ u ye ko: «Ne y'a fɔ ka ban aw ye ko aw be dogora ka jamana kɔlɔsi! 15Aw bena kɔrɔbɔ cogo min na, o filɛ nin ye: Ka Ezipiti masacɛ to sii la, aw tena sira sɔrɔ ka bɔ yanni aw dɔgɔcɛ nin ma na. 16Aw ye mɔgɔ kelen bɔ aw cɛma k'a ci a be taga aw dɔgɔnin nin minɛ ka na n'a ye. Aw tɔw bena to kaso la. O la, aw ka kuma bena sɛgɛsɛgɛ yala ni tiɲɛ lo. Ne b'a fɔ masacɛ tɔgɔ la ko aw be dogora ka jamana kɔlɔsi!»\n17A y'u bɛɛ bila kaso la fɔɔ tile saba. 18A tile sabanan loon, a y'a fɔ u ye ko: «Ne bena min fɔ aw ye, aw k'o kɛ, janko aw nii ka kisi, bari ne be siran Ala ɲa. 19N'aw kɔnɔ gwɛnin lo, aw dɔ ka to kaso la yan, tɔw ka taga suman di aw ka somɔgɔw ma, minw sigɛnnin be kɔngɔ bolo. 20O kɔ, aw k'aw dɔgɔcɛ nin minɛ ka na n'a ye. O la, a bena lɔn ko aw ka kuma nunu ye tiɲɛ ye, o la, aw tena sa tugu.» U y'a kɛ ten.\n21U tora k'a fɔ ɲɔgɔn ye ko: «Waati min na an tun y'a ye ko an dɔgɔcɛ tɔɔrɔnin lo, a y'an daali ka dɛsɛ, an ma sɔn. An tun ye kojugu kɛ, o juru le be sarala an na.»\n22- O tuma na, Urubɛn y'a fɔ u ye ko ale tun m'a fɔ u ye wa, ko u kana deen nin hakɛ ta, ko u tun ma sɔn ka mɛnni kɛ a fɛ, ko a filɛ sa, ko a fagako ma kɛ u bɛɛ kunko ye wa.\n23U tun m'a lɔn ko Yusufu b'u ka kuma nunu mɛnna, bari Yusufu tun be kuma u fɛ mɔgɔ wɛrɛ b'a yɛlɛma u ye. 24A bɔra u kɔrɔ ka taga kasi, o kɔ ka na kuma u fɛ, ani ka sɔrɔ ka Simeyɔn minɛ k'a siri u ɲana.\nYakuba deenw be segi Kanaan\n25Yusufu y'a ɲini a ka baarakɛlaw fɛ ko u k'u ka bɔɔrɔw fa suman na, ka tila k'u kelen kelen bɛɛ ka wari don bɔɔrɔ nunu kɔnɔ tugu, ka sira kan dumuta di u ma fana. U y'a kɛ ten.\n26U y'u ka sumanw ta k'u la u ka faliw kan ka taga. 27U tagara se yɔrɔ dɔ la ka la o yɔrɔ la, mɔgɔ kelen y'a ka bɔɔrɔ daa foni ko a be suman dɔ di a ka fali ma. A ye wari ye suman sanfɛ. 28A ko a balimaw ma: «U ye ne ka wari segi ne ma, a filɛ suman sanfɛ.» U hakili cɛnna kosɔbɛ fɔɔ u be yɛrɛyɛrɛ. U y'a fɔ ɲɔgɔn ye ko: «Ala b'a fɛ ka mun le kɛ an na sa?»\n29U tagara se u facɛ Yakuba fɛ tuma min na Kanaan jamana na, koo min ye u sɔrɔ, u y'o bɛɛ lakali a ye, u ko: 30«Mɔgɔ min ye o jamana nin kuntigi ye, a ye kuma gwɛlɛmanw fɔ an ye dɛ. A ko an kɛra jamana kɔlɔsibagaw ye. 31An y'a yira a la ko an te dogora ka yɔrɔ kɔlɔsi, ko an kɔnɔ gwɛnin lo. 32An tun ye mɔgɔ tan ni fila ye an facɛ fɛ, mɔgɔ kelen kɔni te yen tugu, an dɔgɔcɛfitini tora n'an facɛ ye Kanaan jamana na. 33A segira k'a fɔ an ye ko n'an b'a fɛ ale ka la an na, ko an ka mɔgɔ kelen to a fɛ yen, ka suman ta ka taga o di an ka somɔgɔw ma, minw sigɛnnin be kɔngɔ bolo, 34ka sɔrɔ k'an dɔgɔcɛfitini nin minɛ ka na n'a ye. K'o la, ale ben'a lɔn ko an te yɔrɔkɔlɔsibagaw ye, ko an kɔnɔ gwɛnin lo, ani ko ale bena an balimacɛ nin bila, ka sira di an ma k'an ka koo ɲanabɔ jamana nin kɔnɔ.»\n35O kɔ, u y'a daminɛ k'u ka sumanw yɛlɛma tuma min na, u kelen kelen bɛɛ y'u ka wari nunu sirinin ye u ka bɔɔrɔw kɔnɔ. U n'u facɛ y'o ye tuma min na, u siranna.\n36U facɛ Yakuba y'a fɔ u ye ko: «Aw b'a fɛ ne ka bɔnɔ n deenw na! Yusufu te yen tugu, Simeyɔn fana te yen, aw b'a fɛ ka taga ni Bɛnzamɛn fana ye. O koo bɛɛ dabɔra ne le kama!» 37O la, Urubɛn y'a fɔ a facɛ ye ko: «Ni ne ma kɔsegi ka na n'i deen Bɛnzamɛn ye fewu ka n'a d'i ma, i ka ne dencɛ fila nunu faga. A di ne ma, ne bena segi ka na n'a ye k'a d'i ma.» 38Yakuba ko: «Ne deen nin tena taga n'aw ye abada, a kɔrɔcɛ sara, a tora ale kelen. Ni fɛɛn dɔ y'a sɔrɔ sira kan, aw bena kɛ ne cɛkɔrɔbatɔ be sa dusukasi la.»


Kok 18 AKKDC08 - Masaba y'a fɔ Arɔn ye ko: «Fili min be - Bible Search\nKok 17 Kok 19\nSarakalasebagaw ni Levi kɔmɔgɔ tɔw ka baara\n1Masaba y'a fɔ Arɔn ye ko: «Fili min be kɛ ne ka sigiyɔrɔ koo la, o kunko bena kɛ e n'i dencɛw n'i bɛma Levi ka soo ta ye. Tilenbaliyako minw be kɛ sarakalasebaara la, e n'i dencɛw dama bena lɔ n'o kunko ye. 2I k'i balimaw, i bɛma Levi kɔmɔgɔw gwɛrɛ i la janko u ka fara i kan k'i dɛmɛ baara la, ni e n'i dencɛw be lɔ ne ka sariyaw walakaw bilakɛsu ɲafɛ tuma min na. 3U bena kɛ i ka bila la ka soo nin kɔnɔ baaraw kɛ, nga u man kan ka gwɛrɛ ne ka sigiyɔrɔ minanw, walima sarakabɔyɔrɔ la, janko olu ni aw si kana sa. 4U ka fara i kan k'u janto Ɲɔgɔnkunbɛn fanibugu nin na, k'a kɔnɔ baaraw bɛɛ kɛ. Mɔgɔ wɛrɛ si kana gwɛrɛ aw la min te Levi kɔmɔgɔ ye. 5Aw ka janto ne ka sigiyɔrɔ ni sarakabɔyɔrɔ la janko ne kana dimi Isirayɛlidenw kɔrɔ tugu. 6Ne le ye aw balimaw Levi kɔmɔgɔw bɔ Isirayɛliden tɔw cɛma k'u di aw ma. U bilara ne Masaba ye janko ka baara kɛ Ɲɔgɔnkunbɛn fanibugu kɔnɔ. 7Nga e n'i dencɛw dɔrɔn be se ka sarakalasebaara kɛ sarakabɔyɔrɔ la, ani ne sigiyɔrɔ la, soo cɛtigɛfani kɔfɛ. Ne be sarakalasebaara dira aw ma k'aw boɲa. Ni mɔgɔ o mɔgɔ gwɛrɛla ne la min te Levi kɔmɔgɔ ye, u k'a faga.»\n8Masaba y'a fɔ Arɔn ye ko: «Isirayɛlidenw be saraka minw bɛɛ bɔ ne ye, ne le b'i sigi o koow bɛɛ kunna. Ne be u di e n'i dencɛw ma ka kɛ aw niyɔrɔ ye tuma bɛɛ. 9Saraka minw saniyanin lo kosɔbɛ, n'u ye olu bɔ ne ye ka n niyɔrɔ jɛnita bɔ a la ka ban, a tɔɔ bena kɛ i ta ye. U be na ni minw ye ne fɛ k'u kɛ saraka ye ne ma minw saniyanin be kosɔbɛ, a kɛra suman sarakaw ye wo, hakɛ yafa sarakaw lo wo, walima fili yafa sarakaw, olu be kɛ e n'i dencɛw niyɔrɔ ye. 10Aw ka olu dumu ne sigiyɔrɔ la, cɛɛw bɛɛ be se k'o dumu. Aw k'o jati ne ka dumuni ye. 11Isirayɛlidenw be yɔrɔ min bɔ u ka saraka fifataw bɛɛ la, o fana bena kɛ i ta ye. Ne be o di e n'i dencɛw n'i denmusow ma, o ka kɛ aw ta ye tuma bɛɛ. I ka somɔgɔ minw saniyanin be, olu bɛɛ be se k'o dumu. 12Sɛnɛfɛn deen fɔlɔ minw be di ne Masaba ma, ne be olu d'i ma. Tulu bɛɛ la ɲuman, ni duvɛnkɛnɛ bɛɛ la ɲuman, ani suman bɛɛ la ɲuman. 13U be na ni sɛnɛfɛn deen fɔlɔ minw bɛɛ ye k'u di ne ma, olu bɛɛ ye i ta ye. I ka somɔgɔ minw saniyanin lo, olu bɛɛ be se k'u dumu. 14- Isirayɛlidenw ye fɛɛn o fɛɛn bila kudayi ne ye, o bɛɛ ye i ta ye. 15Fɛɛn ɲanaman deen fɔlɔ minw be di ne ma, olu bɛɛ ye i ta ye, begɛn fara adamaden kan. Nga i ka kan ka adamaden deen fɔlɔw falen, aw kana olu faga. Begɛn minw saniyanin tɛ, aw ka olu deen fɔlɔw fana kɛ ten. 16K'a ta u kalo kelen ma, i k'u falen ne ka sigiyɔrɔ warigwɛ kuru duuru la, a kelen kelen bɛɛ gwiliya be kɛɲɛ garamu tan ma. 17Nga i kana misi deen fɔlɔ, ni saga deen fɔlɔ, ani baa deen fɔlɔ falen, olu ye ne ta ye. I ka olu joli seriseri sarakabɔyɔrɔ kan k'u tulu jɛni saraka ye min be jɛni pewu, n'a kasa ka di ne Masaba ye. 18Olu sogo bena kɛ i ta ye i n'a fɔ jɛnɲɔgɔnya saraka disi, n'a kinibolo woto min ye saraka fifata ye. 19Isirayɛlidenw be ne tɔgɔlasaraka minw bɛɛ bɔ ne Masaba ye, ne b'u bɛɛ di e n'i dencɛw, n'i denmusow ma a ka kɛ aw ta ye tuma bɛɛ. O ye layidu cɛnbali ye, ne be min ta e n'i kɔmɔgɔw ye.»\n20Masaba y'a fɔ Arɔn ye ko: «I tena niyɔrɔ sɔrɔ u ka dugukolo la, i tena niyɔrɔ si sɔrɔ Isirayɛlidenw cɛma. Ne le ye i niyɔrɔ ye u cɛma.»\nLevi kɔmɔgɔw niyɔrɔ\n21- Masaba y'a fɔ tugu ko: «Levi kɔmɔgɔw be baara min kɛ Ɲɔgɔnkunbɛn fanibugu kɔnɔ, ne be Isirayɛlidenw ka jaka bɛɛ di u ma o kosɔn, ka kɛ u niyɔrɔ ye. 22Kabini sisan, Isirayɛlidenw man kan ka gwɛrɛ Ɲɔgɔnkunbɛn fanibugu la tugu, janko o hakɛ nin kana kɛ u ka saya sababu ye. 23Levi kɔmɔgɔw le ka kan ka baara kɛ Ɲɔgɔnkunbɛn fanibugu kɔnɔ, ka lɔ ni u ka fili kunko ye o yɔrɔ la. O bena kɛ sariya ye min tena dabila abada u kɔmɔgɔw bɛɛ fɛ. Levi kɔmɔgɔw tena niyɔrɔ sɔrɔ Isirayɛlidenw cɛma. 24Nga Isirayɛlidenw be jaka minw bɔ k'a di ne Masaba ma, ne be olu di Levi kɔmɔgɔw ma ka kɛ u niyɔrɔ ye. O le y'a to ne y'a fɔ u ye ko u tena niyɔrɔ sɔrɔ Isirayɛlidenw cɛma.»\nLevi kɔmɔgɔw ka jaka\n25Masaba y'a fɔ Musa ye ko: 26«Kuma Levi kɔmɔgɔw fɛ k'a fɔ u ye ko tuma min na u be Isirayɛlidenw ka jaka minɛ, ne Masaba be min di u ma ka kɛ u niyɔrɔ ye, u ka jaka bɔ o la k'a di ne ma. 27Ko u tɔɲɔgɔn Isirayɛlidenw be dɔ bɔ u ka suman n'u ka duvɛnkɛnɛ na cogo min na, ko u ka jaka bena jati o ɲɔgɔn ye. 28A kɛra ten. N'u mana jaka minw minɛ Isirayɛlidenw fɛ, u bena fɛɛn dɔ bɔ olu bɛɛ la k'a di ne Masaba ma. Ne niyɔrɔ ye min ye o jaka nunu la, u k'o di sarakalasebaga Arɔn ma. 29Fɛɛn minw bɛɛ dira u ma, u k'o fɛɛn nunu bɛɛ la ɲuman di ne Masaba ma.\n30«A fɔ Levi kɔmɔgɔw ye ko n'u y'o fɛɛn nunu bɛɛ la ɲuman di tuma min na, a tɔɔ bena kɛ u ta ye, i n'a fɔ Isirayɛliden tɔw be to n'u ka suman n'u ka duvɛnkɛnɛ tɔɔ ye cogo min na. 31Ko u n'u somɔgɔw be se k'o tɔɔ dumu u diyanayɔrɔ la, o ye u ka sara ye u ka baara kosɔn, u be min kɛ Ɲɔgɔnkunbɛn fanibugu kɔnɔ. 32Ko n'u y'o fɛɛn nunu bɛɛ la ɲuman di, jalakiyɔrɔ t'u la koo nin na. Isirayɛlidenw be sarakaw minw bɔ ne Masaba ye, u tena o nɔgɔ, u tena sa.»


Sad 30 AKKDC08 - «Ne ye duba ni danga minw bɛɛ fɔ aw - Bible Search\nSad 29 Sad 31\nIsirayɛlidenw bena segi Masaba ma\n1«Ne ye duba ni danga minw bɛɛ fɔ aw ye, n'o koow bɛɛ kɛra aw la tuma min na, Masaba aw ka Ala y'aw yɛrɛkɛ siya wɛrɛw cɛma yɔrɔ min na, aw bena miiri o la. 2Aw, n'aw deenw bena segi ka sɔn Masaba ma ani k'a sago kɛ n'aw dusu n'aw see bɛɛ ye, ka kɛɲɛ ni ne ka kuma bɛɛ ye, ne be min fɔra aw ye bii. 3Masaba aw ka Ala bena aw ta ɲa tugu, a bena makari aw la, ani k'aw lajɛn ka bɔ siya wɛrɛw bɛɛ cɛma, a tun ye aw jɛnsɛ yɔrɔ minw na. 4Hali n'aw be dugukolo daan na, Masaba aw ka Ala bena taga aw yɔrɔ ɲini k'aw lajɛn, 5ka segi n'aw ye aw bɛmaw ka jamana na. Aw bena o kɛ aw ta ye, ani Masaba bena aw ta ɲa ka tɛmɛ aw bɛmaw ta kan, k'aw caya ka tɛmɛ u kan fana.\n6«Masaba aw ka Ala yɛrɛ bena aw dusu saniya, n'aw kɔmɔgɔw taw, janko a koo ka diya aw ye tigitigi, o la, aw bena se ka balo. 7Masaba aw ka Ala bena danga nunu bɛɛ bila aw juguw kan, minw ye aw kɔniya ani k'aw tɔɔrɔ. 8Aw kɔni, aw ben'a sago kɛ kura ye, ne b'a ka kuma minw bɛɛ fɔra aw ye bii, aw bena o bato. 9O tuma na, Masaba aw ka Ala bena aw ka kokɛtaw bɛɛ ɲa. Aw bena deen caaman sɔrɔ, aw ka begɛnw n'aw ka sumanw bena caya. A diyara Masaba ye cogo min na ka ɲumanya kɛ aw bɛmaw ye, o cogo kelen na, a bena diya a ye ka koɲuman kɛ aw fana ye, 10ni aw sɔnna ka kɔsegi a ma n'aw dusu, n'aw yɛrɛ bɛɛ ye, k'a sago kɛ k'a ka kumaw n'a ka fɔtaw bato, minw bɛɛ koo fɔra sariyasɛbɛ nin kɔnɔ.\nAla ka kuma yɔrɔ man jan\n11«Ne be min fɔra aw ye bii, o man gwɛlɛ aw ma, ani a yɔrɔ man jan aw la fana. 12- A te sankolo la ni aw ka kan k'a fɔ ko: ‹Jɔn bena yɛlɛ sankolo la ka ta'a yɔrɔ ɲini ka n'a fɔ an ye, waasa an ka se k'a mara?› 13A te kɔgɔji kɔfɛ fana ni aw ka kan k'a fɔ ko: ‹Jɔn bena kɔgɔji tigɛ ka ta'a yɔrɔ ɲini, ka n'a fɔ an ye, waasa an ka se k'a mara?› 14Ayi, kuma nin be aw tulo kɔrɔ, a yɔrɔ yɛrɛ man jan aw la, a b'aw daa la, ani a b'aw kɔnɔ janko aw ka se k'a bato.\n15«A filɛ, ne be sii ni hɛrɛ sɔrɔcogo, ni saya ni tɔɔrɔ sɔrɔcogo yira aw la bii. 16N b'a ɲini aw fɛ bii, ko Masaba aw ka Ala koo ka diya aw ye, aw ka taama a ka siraw kan, k'a ka kumaw bato, ani a ka sariyaw n'a ka landaw, janko aw ka sii sɔrɔ ani ka caya. Aw bena don jamana min kɔnɔ k'a kɛ aw ta ye, Masaba aw ka Ala bena hɛrɛ kɛ aw ye o yɔrɔ la. 17Nga n'aw y'aw kɔɔ d'a ma, ni aw ma mɛnni kɛ a fɛ, n'aw y'a to u y'aw nigɛ ka taga fɛɛn wɛrɛw bato, ani ka baara kɛ u ye, 18ne b'aw lasɔmi bii, ko aw bena tunu pewu. Aw tena sigi ka mɛn o jamana nin kɔnɔ aw be ɲini ka Zurudɛn baji tigɛ ka don min kɔnɔ, k'a kɛ aw ta ye.\n19«Ɔnhɔn, ne b'a fɔ aw ye bii, sankolo ni dugukolo ye ne seerew ye aw kama. Ne ye sii sɔrɔcogo, ni sayako fɔ aw ye, ni dubaw ani danga sɔrɔcogo. Aw ka sii sɔrɔko kɛ waasa aw ka se ka to nii na, aw n'aw kɔmɔgɔw, 20- aw ka Masaba aw ka Ala koo diya aw ye, ani k'a ka fɔta mɛn, aw nɔrɔnin ka to a la. O la, Masaba ye layidu ta aw bɛma Ibrayima, ni Isiyaka, ani Yakuba ye, ko a bena jamana min d'u ma, aw bena to sii la, ka saan caaman kɛ o kɔnɔ.»


Kok 3 AKKDC08 - Musa ni Arɔn kɔmɔgɔw filɛ nin ye, tuma - Bible Search\nKok 2 Kok 4\nLevi kɔmɔgɔw ka baara\n1Musa ni Arɔn kɔmɔgɔw filɛ nin ye, tuma min na Masaba tun be kuma Musa fɛ Sinayi kulu kan.\n2- Arɔn dencɛw tɔgɔ filɛ: Nadabu le ye deen fɔlɔ ye, Abiyu ni Eleyazari ni Itamari ka tugu. 3U tun ye tulu mɔn Arɔn deen minw na k'u don sarakalasebaara la, n'u tun b'a kɛra, olu tɔgɔ filɛ: 4- Nadabu ni Abiyu tun nana ni takami dɔ ye Masaba ɲakɔrɔ min y'a tana ye, o la, olu sara yen kongokolon kɔnɔ Sinayi kulu gɛrɛfɛ. U tun ma deenw sɔrɔ fɔlɔ. Eleyazari ni Itamari le tora k'o baara kɛ u facɛ Arɔn kɔrɔ.\n5Masaba y'a fɔ Musa ye ko: 6«A to Levi kɔmɔgɔw ka gwɛrɛ ka na to sarakalasebaga Arɔn kɔrɔ ka to k'a dɛmɛ baara la. 7U bena to k'a dɛmɛ ka baara kɛ jama bɛɛ ye Ɲɔgɔnkunbɛn fanibugu ɲafɛ, ani k'a kɔnɔnabaara kɛ. 8Olu le bena to k'a kɔnɔnaminanw bɛɛ kɔlɔsi, ani ka Isirayɛlidenw ka baara kɛ u ye fanibugu kɔnɔ. 9I bena Levi kɔmɔgɔw di Arɔn n'a deenw ma. U bena to a bolo kan Isirayɛlidenw tɔgɔ la. 10A to Arɔn n'a deenw dama ka sarakalasebaara kɛ. Ni mɔgɔ wɛrɛ gwɛrɛla o yɔrɔ la, o tigi bena faga.»\n11Masaba y'a fɔ Musa ye tugu ko: 12«Ayiwa, ne ye Levi kɔmɔgɔw ta Isirayɛlidenw cɛma k'u kɛ n taw ye, Isirayɛlidenw dencɛ fɔlɔw nɔɔ na. U bena kɛ ne taw ye. 13- Bari, deen fɔlɔw bɛɛ ye ne taw ye. Loon min na ne ye Ezipitikaw deen fɔlɔw bɛɛ faga, o waati la, ne ye Isirayɛlidenw deen fɔlɔw kɛ n yɛrɛ ta ye. Adamadenw ta, ni begɛnw ta fana, u bɛɛ ye ne taw ye. Ne le ye Masaba ye.»\nLevi kɔmɔgɔw jatiko fɔlɔ\n14Masaba kumana Musa fɛ kongokolon kɔnɔ Sinayi kulu gɛrɛfɛ ko: 15«Levi kɔmɔgɔw jati gwaaw kɔnɔ, ani fadenyabolo la. I ka cɛdenw jati, k'a ta kalokelendenw ma fɔɔ ka yɛlɛ sanfɛ.» 16Masaba y'a ɲini Musa fɛ cogo min na, a y'u jati ka kɛɲɛ n'a ka fɔta ye ten.\n17Levi dencɛw tɔgɔ filɛ: Gɛrisɔn ni Keyati ani Merari. 18Gɛrisɔn deenw ka fadenyabolow ye Libini ni Simeyi kɔmɔgɔw ye. 19Keyati deenw taw ye Amuramu ni Yiseyari ni Eburɔn ani Uziyɛli kɔmɔgɔw ye. 20Merari deenw taw ye Mali ni Musi kɔmɔgɔw ye. Fadenyabolo minw bɔra Levi la, olu ye nin ye, gwatigi gwatigi.\n21Fadenyabolo fila bɔra Gɛrisɔn na, Libini ta, ani Simeyi ta. 22Olu fɛ, cɛden minw tɔgɔ sɛbɛnna k'u jati, k'a ta kalokelendenw ma fɔɔ ka yɛlɛ, olu kɛra mɔgɔ waa wolonwula ni kɛmɛ duuru (7 500) ye. 23Fadenyabolo minw bɔra Gɛrisɔn na, olu sigira fanibugu kɔfɛ tileben fɛ. 24U ka gwatigi tun ye Layɛli dencɛ Eliyazafu ye. 25U ka baara tun ye min ye Ɲɔgɔnkunbɛn fanibugu kɔnɔ, o tun ye a kɔlɔsiko ye: fanibugu yɛrɛ, n'a birifani, ani a dalafani. 26Luu min tun be fanibugu ni sarakabɔyɔrɔ lamini, o luu faniw n'a dalataw, ani fanibugu sirijuruw, olu kɔlɔsiko tun b'u bolo fana.\n27Fadenyabolo minw bɔra Keyati la, o ye Amuramu ni Yiseyari ni Eburɔn ani Uziyɛli taw ye. 28Cɛden daa min sɔrɔla olu fɛ, o kɛra mɔgɔ waa seegi ni kɛmɛ wɔɔrɔ (8 600) ye, k'a ta kalokelendenw ma fɔɔ ka yɛlɛ. Olu le kɛra Masaba ka yɔrɔ kɔlɔsibagaw ye. 29Fadenyabolo minw bɔra Keyati la, olu tun sigira fanibugu worodugu ɲafan fɛ. 30U ka gwatigi tun ye Uziyɛli dencɛ Elisafan ye. 31Ala ka layidu taamasiɲɛ kɛsu marako tun be olu bolo, ni buruw bilayɔrɔ, ani fitinɛ, ni sarakabɔyɔrɔw, ani Masaba ka yɔrɔ baarakɛminanw, ni soo nin cɛtigɛfani. Fɛɛn o fɛɛn tun be yen, o marako tun be u bolo. 32Levi kɔmɔgɔw ɲamɔgɔba tun ye sarakalasebaga Arɔn dencɛ Eleyazari ye. Mɔgɔ minw tun be Masaba ka yɔrɔ kɔlɔsi, ale lo tun be olu kunna.\n33Fadenyabolo minw bɔra Merari la, o ye Mali ni Musi taw ye. 34Cɛden minw tɔgɔ sɛbɛnna jatili la, k'a ta kalokelendenw ma fɔɔ ka yɛlɛ, olu kɛra mɔgɔ waa wɔɔrɔ ni kɛmɛ fila (6 200) ye. 35U ka gwatigi tun ye Abiyayili dencɛ Suriyɛli ye. Olu tun sigira fanibugu nin kɔgɔdugu ɲafan fɛ. 36U ye fanibugu lɔgɔw kɔlɔsiko don olu le bolo, n'a banabiriw, n'a tutunanw, n'u jusigilanw, n'a baaraminanw bɛɛ. A lɔminanw bɛɛ kɔlɔsiko tun be olu le bolo, 37ani tutunan minw tun kɛra ka luu lamini, n'u jusigilanw, ani gweenw ni juruw.\n38Musa ni Arɔn n'a deenw tun sigira Masaba ka sigiyɔrɔ ɲafɛ, kɔrɔn fɛ. O kɔrɔ ko u tun be Ɲɔgɔnkunbɛn fanibugu tilebɔ fɛ. U tun be to ka janto Ala ka yɔrɔ nin na, Isirayɛlidenw tɔgɔ la. Ni mɔgɔ wɛrɛ tun gwɛrɛl'a la, ale be faga.\n39Musa ni Arɔn ye Levi kɔmɔgɔ minw jati ka kɛɲɛ n'u ka fadenyabolow ye, i ko Masaba tun y'a fɔ cogo min na, k'a ta kalokelendenw ma fɔɔ ka yɛlɛ, olu bɛɛ lajɛnnin kɛra cɛden waa mugan ni fila (22 000) ye.\nDeen fɔlɔw kunmabɔko\n40Masaba y'a fɔ Musa ye ko: «Deen fɔlɔ minw ye cɛmanw ye, olu bɛɛ jati Isirayɛlidenw cɛma, k'a ta kalokelendenw ma fɔɔ ka yɛlɛ, k'u tɔgɔ sɛbɛn. 41O kɔ, i ka Levi kɔmɔgɔw bila ne Masaba ye, Isirayɛlidenw deen fɔlɔw bɛɛ nɔɔ na, k'u ka begɛnw bila ne ye Isirayɛlidenw ta bɛɛ nɔɔ na.» 42Musa ye Isirayɛlidenw deen fɔlɔ cɛmanw bɛɛ jati ka kɛɲɛ ni Masaba ka fɔta ye. 43Dencɛ fɔlɔ minw tɔgɔ sɛbɛnna jatili la k'a ta kalokelendenw ma fɔɔ ka yɛlɛ, olu kɛra mɔgɔ waa mugan ni fila ani kɛmɛ fila ni bi wolonwula ni saba (22 273) ye.\n44Masaba y'a fɔ Musa ye tugu ko: 45«Levi kɔmɔgɔw bila ne ye, Isirayɛlidenw dencɛ fɔlɔw bɛɛ nɔɔ na, k'u ka begɛnw bila ne ye Isirayɛlidenw ta nɔɔ na. Levi kɔmɔgɔw bena kɛ ne ta ye. Ne le ye Masaba ye. 46Mɔgɔ kɛmɛ fila ni bi wolonwula ni saba minw tora Isirayɛlidenw dencɛw la, ni Levi kɔmɔgɔw ta ma u labɔ, 47i ka warigwɛ kuru duuru duuru minɛ u kelen kelen bɛɛ tɔgɔ la, min be bɛn garamu tan ma, ne Masaba ka sigiyɔrɔ warigwɛ kuru jaticogo la. 48Isirayɛlidenw deen fɔlɔ cɛman mɔgɔda min tɛmɛna Levi kɔmɔgɔw ta kan, i ka olu kunmabɔwari minɛ k'o di Arɔn n'a deenw ma.»\n49Minw tun tɛmɛna Levi kɔmɔgɔw mɔgɔda kan, Musa ye olu kunmabɔwari minɛ. 50A ye wari min minɛ Isirayɛlidenw deen fɔlɔ cɛmanw tɔgɔ la, o tun kɛra warigwɛ kuru waa kelen ni kɛmɛ saba ni bi wɔɔrɔ ani duuru (1 365) ye, Masaba ka sigiyɔrɔ warigwɛ jaticogo la. 51Masaba y'a ɲini Musa fɛ cogo min na, a y'o wari di Arɔn n'a deenw ma ka kɛɲɛ ni Masaba ka fɔta ye.


Mas 2nan 14 AKKDC08 - Isirayɛli mara masacɛ Zowasi, - Bible Search\nMas 2nan 13 Mas 2nan 15\nMas 2nan 14\nZuda mara masacɛ Amaziyasi ka koo\n(Lok 2nan 25.1-4, 11-12, 17-28; 26.1-2)\n1Isirayɛli mara masacɛ Zowasi, Yowakazi dencɛ ka masaya saan filanan na, Zowasi dencɛ Amaziyasi sigira masaya la Zuda mara kunna. 2Sanni a ka kɛ masacɛ ye, a sii tun sera saan mugan ni duuru. A ye saan mugan ni kɔnɔntɔn kɛ masaya la Zeruzalɛmu. A bamuso tɔgɔ tun ko Yowadɛn ka bɔ Zeruzalɛmu. 3A ye koɲuman kɛ Masaba ɲakɔrɔ. A kɔni ma se a bɛma Dawuda fɛ, nga a facɛ Zowasi ye fɛɛn min kɛ, a y'o ɲɔgɔn bɛɛ kɛ fana. 4O bɛɛ n'a ta, sɔnnikɛyɔrɔw tun ma tunu, jama tun be to ka sɔnni kɛ ani ka wusulan jɛni yen halibi.\n5A sigira ka ɲa a ka masaya la tuma min na, a ka dakɔrɔsigi minw tun y'a facɛ masacɛ faga, a ye olu faga. 6- Nga a ma u dencɛw faga, ka kɛɲɛ ni Musa ka sariyasɛbɛ kɔnɔnakuma ye. Masaba tun y'a fɔ yɔrɔ min na ko: «Faaw tena faga u deenw nɔɔ na, deenw fana tena faga u faaw nɔɔ na, mɔgɔ kelen kelen bɛɛ bena faga a yɛrɛ ka kojuguw kosɔn.»\n7Ale lo ye edɔmuw ka kɛlɛden waa tan (10 000) kɛlɛ ka se u kɔrɔ, kɔgɔ be kɔkɛnɛ min na. K'u to kɛlɛ la, a ye Sɛla dugu minɛ, k'a tɔgɔ la ko «Yokiteyɛli.» O tɔgɔ le tor'a kan fɔɔ ka na se bii ma.\n8O kɔ, a ye cidenw bila ka ta'a fɔ Zewu deen Yowakazi dencɛ Zowasi, Isirayɛli mara masacɛ ye ko a ka na u be ɲɔgɔn kɛlɛ. 9Isirayɛli mara masacɛ Zowasi ye cira bila k'a fɔ a ye ko: «Liban kulu kan ŋɔniyiri ye cira bila k'a fɔ Liban sɛdiriyiri ye ko a k'a denmuso di ale dencɛ ma furu la. Nga Liban kongosogo dɔ tagara ŋɔniyiri nin dɔndɔn. 10Ɔnhɔn, i kɔni sera edɔmuw kɔrɔ, o la, i fara i yɛrɛ la. I yɛrɛ boɲa n'o ye, nga to i ka yɔrɔ la! Mun na e b'i yɛrɛ don kɛlɛjugu la? I bena ben e ni Zuda mara fana!» 11Nga a ma sɔn ka mɛnni kɛ. O la, Isirayɛli mara masacɛ Zowasi wilila ka na. U ye ɲɔgɔn sɔrɔ Bɛtisɛmɛsi, Zuda mara la. 12Isirayɛli mara kɛlɛdenw sera Zuda mara taw kɔrɔ, u kelen kelen bɛɛ bolila ka taga u ka soow kɔnɔ. 13Isirayɛli mara masacɛ Zowasi ye Zuda mara masacɛ Amaziyasi, Akaziyasi deen Zowasi dencɛ minɛ Bɛtisɛmɛsi. O kɔ, a tɛmɛna ka taga Zeruzalɛmu, ka dugu laminikogo ci k'a ta Efarayimu donda ma fɔɔ ka ta'a bila Nɔnkɔn donda la. O jaɲa be ɲini ka se mɛtɛrɛ kɛmɛ fila ma. 14Sanu ni warigwɛ, ani minan minw tun be Masaba ka soo kɔnɔ, ani minw tun be masacɛ ka soo nafolo marayɔrɔ la, a y'o bɛɛ ta, ka mɔgɔ dɔw minɛ fana ka sɔrɔ ka kɔsegi Samari.\n15Zowasi ka kɛwali tɔw, n'a ka cɛfariyakow, n'a ye kɛlɛ min kɛ ni Zuda mara masacɛ Amaziyasi ye, olu be sɔrɔ Isirayɛli mara masaw ka loon o loon kibaru sɛbɛ kɔnɔ. 16Zowasi sara, u y'a suu don Samari, Isirayɛli mara masacɛw ka kaburu yɔrɔ la. O kɔ, a dencɛ Zerobowamu sigir'a nɔɔ na masaya la.\n17Isirayɛli mara masacɛ Zowasi sanin kɔ, Zuda mara masacɛ Amaziyasi ye saan tan ni duuru kɛ sii la tugu. 18Amaziyasi ka kɛwali tɔw be sɔrɔ Zuda mara masaw ka loon o loon kibaru sɛbɛ kɔnɔ. 19U ye janfa siri a la Zeruzalɛmu, a bolila ka taga Lakisi. U ye mɔgɔw bila a kɔ, u tagar'a faga yen. 20U y'a ta soo kan ka na n'a ye Zeruzalɛmu k'a suu don a faaw ka suu donyɔrɔ la, Dawuda ka ciin na. 21Zuda mara mɔgɔw bɛɛ ye Azariya minɛ k'a sigi masaya la a facɛ Amaziyasi nɔɔ na. O y'a sɔrɔ a sii tun ye saan tan ni wɔɔrɔ ye. 22Ale lo ye Ɛlati dugu lalaga k'a lɔ, ani k'a kɛ Zuda mara ta ye tugu, masacɛ Amaziyasi sanin kɔ.\nMasacɛ Zerobowamu filanan ka koo\n23Zowasi dencɛ Amaziyasi, Zuda mara masacɛ, ka masaya saan tan ni duurunan na, Zowasi dencɛ Zerobowamu sigira masaya la Isirayɛli mara kunna Samari. A ye saan bi naani ni kelen kɛ masaya la. 24A ye kojugu kɛ Masaba ɲakɔrɔ. Nebali dencɛ Zerobowamu tun y'a kɛ Isirayɛlidenw ye kojugu min kɛ, a y'o ɲɔgɔn kɛ.\n25- Ale lo ye Isirayɛli mara minɛ ka taga bɔ a dankɔrɔ la tugu, k'a ta Lebowamati fɔɔ ka taga se Kɔgɔji Fariman ma, ka kɛɲɛ ni Masaba, Isirayɛli ka Ala ka kuma ye, a ka baarakɛla kira Zonasi ka bɔ Gatefɛri ye min fɔ, Amitayi dencɛ. 26Isirayɛli mara mɔgɔw tun sigɛnna kosɔbɛ cogo min na, Masaba tun y'o ye. Dɛmɛbaga foyi tun te Isirayɛli la, jɔɔn, walima hɔrɔn. 27Masaba tun m'a latigɛ ko a bena Isirayɛli mara tɔgɔ tunu dugukolo kan. O la, a y'u kisi Zowasi dencɛ Zerobowamu barika la.\n28Zerobowamu ka kɛwali tɔw, a ka baara bɛɛ, n'a ka cɛfariyakɛlɛw, ani a kɛra cogo min na ka se ka Damasi ni Amati duguw kɔsegi Isirayɛli mara la, o be sɔrɔ Isirayɛli mara masaw ka loon o loon kibaru sɛbɛ kɔnɔ. 29Zerobowamu sara, u y'a suu don Isirayɛli mara masacɛw ka kaburu kɔnɔ. O kɔ, a dencɛ Zakari sigir'a nɔɔ na masaya la.


Tim fɔlɔ 1 AKKDC08 - Ne Pɔli min kɛra Yezu Krista ka - Bible Search\nTim fɔlɔ int Tim fɔlɔ 2\nTim fɔlɔ 1\n1Ne Pɔli min kɛra Yezu Krista ka ciden ye an Kisibaga Ala sago barika la ani Yezu Krista barika la, min kɛra an jigi ye, 2- ne be bataki nin ci Timote ma, e min kɛra ne deen tigitigi ye lanaya barika la. An Faa Ala, n'an Matigi Yezu Krista ka makari i la, ka nɛɛma ni hɛrɛ kɛ i ye.\nKaramɔgɔjuguw ka koo\n3Ne taatɔ Maseduwani mara la, ne tun y'a ɲini e fɛ ko i ka to Efɛzi, waasa kalanjugu be minw daa la, i k'a fɔ u ye k'u k'o dabila. 4U be fɔlɔfɔlɔko minw fɔ u kunfɛ ani mɔgɔw buruju fɔko, i k'a fɔ u ye k'u k'o dabila, o be sɔsɔli le caya. Ala sago te se ka kɛ ten, a be se ka kɛ lanaya le barika la. 5O ladikun ye min ye, o ye ka kanuya sɔrɔ min be bɔ dusu gwɛnin na, ni miiriɲuman na, ani jigisɔbɛ la. 6Mɔgɔ dɔw jɛngɛna ka bɔ o sira kan k'u yɛrɛ lafili ni kuma fufafu ye. 7U b'u yɛrɛ kɛ sariya karamɔgɔw ye, nga u be kuma min fɔra, n'u lanin be u yɛrɛ la o kuma nin la, u t'o faamu.\nSariya ka baara\n8An b'a lɔn ko sariya ka ɲi ni mɔgɔw b'a bato ka ɲa. 9An k'a faamu fana ko sariya ma sigi mɔgɔɲumanw kama, nga a sigira banbagaw le kama, ni mɔgɔmurutininw, mɔgɔjuguw, hakɛkɛlaw, Alaɲasiranbaliw, ani minw be Ala tɔgɔ cɛn, ni minw be u faa, walima u baaw faga, ni mɔgɔfagalaw, 10kakalaw, ani cɛɛ minw be ɲɔgɔn ɲini i n'a fɔ cɛɛ ni muso, mɔgɔjagolaw, galontigɛlaw, minw be kali fu, ani mɔgɔ minw ka kɛta te bɛn ni kalanɲuman ye. 11O kalan nin be sɔrɔ nɔɔrɔtigi Ala ka kibaru diman kɔnɔ, a y'o min fɔko kalifa ne ma.\nPɔli be barika la Krista ye\n12Ne be barika la an Matigi Yezu Krista ye, ale min ye fanga di n ma. A ye ne jati mɔgɔsɔbɛ ye ka n don a ka baara la. 13- Fɔlɔfɔlɔ ne min tun b'a tɔgɔ cɛn, ka Alaɲasiranbagaw tɔɔrɔ, ani ne tun ka fari, nga o bɛɛ n'a ta a makarila ne la, bari ne ka lanabaliya ni kolɔnbaliya le kosɔn, ne tun be o kɛra. 14An Matigi ye nɛɛma kɛ ne ye kosɔbɛ, ka lanaya ni kanuya di ne ma min be sɔrɔ Yezu Krista ka jɛnɲɔgɔnya fɛ.\n15Nin kuma ye tiɲɛ ye mɔgɔ bɛɛ ka kan ka sɔn min ma: Yezu Krista nana diɲɛ na waasa ka hakɛkɛlaw kisi. Ne tun ka jugu olu bɛɛ cɛma. 16Ne min tun ka jugu u bɛɛ cɛma, ni Ala hinɛna ne la, a b'a fɛ Yezu Krista k'a ka ɲumanya le yira k'o kɛ taamasiɲɛ ye mɔgɔw fɛ, olu minw bena la ale la ka nii banbali sɔrɔ.\n17Boɲa ni tanuli ka kɛ tuma bɛɛ\nwaati bɛɛ Masa Ala yebali ye,\nale min te sa, ale min kelen ye Ala ye.\nPɔli be Timote jaa gwɛlɛya\n18Ne dencɛ Timote, ne b'a gwɛlɛya i ma ko i ka jija ka baaraɲuman kɛ ka kɛɲɛ ni kirayakuma ye min tun fɔra i ka koo la ka tɛmɛ. 19I k'o kɛ ni lanaya, ni dusuɲuman ye. Mɔgɔ dɔw dɛsɛra o la, o kama u benna. 20Imene ni Alɛkisandiri seen b'o la, ne ye olu minw to Sutana bolo waasa u k'a faamu k'u man kan ka Ala tɔgɔ cɛn.


Zak 2 AKKDC08 - Ne ye n ɲaa kɔrɔta, ne ye fɛɛn dɔ ye. - Bible Search\nZak 1 Zak 3\nGɔɔnw ni numuw\n1Ne ye n ɲaa kɔrɔta, ne ye fɛɛn dɔ ye. Gɔɔn naani tun lo. 2Mɛlɛkɛ min tun be kumana ni ne ye, ne ye ale ɲininga ko: «Gɔɔn nunu kɔrɔ ye mun ye?» A ye ne jaabi ko: «Olu ye siya barikamanw ye, minw ye Zuda mara mɔgɔw ni Isirayɛli mara mɔgɔw, ani Zeruzalɛmukaw yɛrɛkɛ.»\n3O kɔ, Masaba ye numucɛ naani yira ne la. 4Ne y'a ɲininga ko: «Nunu be nana mun le kɛ?» A ye ne jaabi ko: «Gɔɔn nunu le ye Zuda mara mɔgɔw yɛrɛkɛ fɔɔ hali mɔgɔ kelen te se k'a kuun kɔrɔta. Numu nunu nana janko k'u jaa tigɛ, ka siya nunu ka gɔɔnw halaki, u tun ye sebagaya min kɛ ka Zuda mara kɛlɛ k'u yɛrɛkɛ.»\n5Ne ye n ɲaa kɔrɔta, ne ye koo dɔ ye tugu. Cɛɛ dɔ lo ni sumanikɛjuru b'a bolo. 6Ne y'a ɲininga ko: «I be tagara min?» A ye ne jaabi ko: «Ne be tagara Zeruzalɛmu dugu suma, k'a kɔnɔ boɲa n'a jaɲa lɔn.»\n7Mɛlɛkɛ min tun be to ka kuma ni ne ye, ale gwɛrɛla, o y'a sɔrɔ mɛlɛkɛ wɛrɛ fana tun b'ale kunbɛnna. 8A y'a fɔ a ye ko: «Boli ka ta'a fɔ kanbelen nin ye ko:\n‹Kogo man kan ka Zeruzalɛmu lamini,\nbari a bena kɛ jamaba, ni begɛn caaman ka yɔrɔ ye.\n9Ne yɛrɛ bena kɛ yen.\nNe bena kɛ tasuma ye k'a lamini i ko kogo.\nNe bena kɛ a ka boɲa sababu ye.› »\nBabilɔni sigibagaw bena kɔsegi\n10«Aw ye bɔ! Aw ye bɔ!\nAw ye boli ka bɔ kɔgɔdugu ɲafan jamanawa kɔnɔ!»\n«Bari, ne le tun y'aw yɛrɛkɛ ka taga dugukolo faan bɛɛ la.»\n11«*Siyɔnkaw, aw minw siginin be Babilɔni, aw ye bɔ!» 12Masaba, Setigi, min ye ne ci ni dalilu ye siyaw kama, minw tun benna aw kan, a ko: «Mɔgɔ o mɔgɔ mana maga aw la, a be kɛ i n'a fɔ o tigi magara ne ɲaden le la. 13Ne bena wili u kama tigitigi, waasa u ka jɔɔnw k'u ka nafolo cɛ.» O tuma na, aw ben'a lɔn ko Masaba, Setigi le ye ne ci.\n14Masaba ko: «Aw ye nisɔndiyakan bɔ Siyɔnkaw, bari, ne be nana to n'aw ye. 15O loon na, siya caaman bena sɔn ne Masaba ma. U bena kɛ n ka mɔgɔw ye tigitigi. Ne bena to aw cɛma.»\nO la, aw ben'a lɔn ko Masaba, Setigi le ye ne ci aw fɛ. 16Masaba bena Zuda kɛ a ta ye, jamana senuman nin na. A bena na Zeruzalɛmu woloma tugu. 17Mɔgɔw bɛɛ ka je Masaba ɲafɛ. Bari, a be wilila ka bɔ a ka yɔrɔ senuman na.


Tes fɔlɔ Introduction AKKDC08 - Bible Search\nKɔl 4 Tes fɔlɔ 1\nTes fɔlɔ int\nTesaloniki dugu ye Ɔrɔmukaw ka maraba Maseduwani duguba ye. Pɔli bɔnin kɔ Filipi, a tagara a ka baara daminɛ yen. Dɔɔni o kɔ, Zuwifuw wilila a kama. A tun jijanin be ka Ala ka kuma fɔ siya tɔw ye minkɛ, o le tun y'a dimi don Zuwifuw la. Pɔli banbana ka bɔ dugu nin kɔnɔ ka taga Bere. O kɔ, a tagara Korɛnti. O tuma na, Timote ye bataki ci a ma. Krista ka jama min be Tesaloniki, a y'olu ka kibaruya fɔ a ye.\nO tuma lo Pɔli y'a ka bataki fɔlɔ ci Tesalonikaw ma, k'u jaa gwɛlɛya ani k'u hakili sigi. A ye barika la Ala ye u ka kanuya n'u ka lanaya kosɔn. A tun be min kɛ tuma min na a be u fɛ, a y'u hakili jigi n'o ye.\nO kɔ, Krista ka jama ye ɲinigali min kɛ a fɛ ko ni Ala ka mɔgɔ dɔ sara ka sɔrɔ Krista ma kɔsegi ka na fɔlɔ, k'o tigi be se ka nii banbali sɔrɔ wa? Ko tuma jumɛn lo Krista bena segi ka na? Pɔli ye olu bɛɛ jaabi k'a gwɛya ani k'a yira u la k'u ka banba ka to lanaya la ka Krista makɔnɔ.\nDaminɛ kuma 1.1\nPɔli be Tesalonikaw fo ani k'u tanu 1.2—3.13\nPɔli be ladiliw di Alasira kama 4.1-12\nKrista kɔsegiko 4.13—5.11\nLadili laban 5.12-22\nKuma laban 5.22-28


Mas fɔlɔ 3 AKKDC08 - Solomani bɛnna ni Ezipiti masacɛ - Bible Search\nMas fɔlɔ 2 Mas fɔlɔ 4\nMas fɔlɔ 3\nSolomani be Ezipiti masacɛ denmuso furu\n1Solomani bɛnna ni Ezipiti masacɛ ye furu sababu la. A y'a denmuso furu, k'a ta ka taga n'a ye Dawuda ka ciin kɔnɔ, k'a to o yɔrɔ la fɔɔ a y'a yɛrɛ ka soo lɔ ka ban tuma min na, ani Masaba ta, ni Zeruzalɛmu dugu laminikogo. 2Jama tun be to k'u ka sarakaw bɔ sɔnnikɛyɔrɔw la, bari fɔɔ ka na se o waati ma, soo tun ma lɔ Masaba tɔgɔ la fɔlɔ. 3Masaba koo tun ka di Solomani ye. O la, a tun be tugu a faa Dawuda ka fɔtaw kɔ k'o kɛ. Nga a tun be to ka sarakaw bɔ ka wusulan jɛni sɔnnikɛyɔrɔw la.\n(Lok 2nan 1.2-13)\n4Masacɛ Solomani wilila ka taga Gabaŋɔn janko ka saraka bɔ o yɔrɔ la, bari sɔnnikɛyɔrɔw la belebele tun be yen. A ye begɛn caaman kɛ saraka jɛnita ye o yɔrɔ la.\n5Ka Solomani to Gabaŋɔn, Masaba y'a yɛrɛ yira a la ka kuma a fɛ siko la sufɛ. A y'a fɔ a ye ko: «I be fɛɛn min fɛ, o daali, ne bena o d'i ma.» 6Solomani y'a fɔ a ye ko: «I makarila ne facɛ Dawuda la kosɔbɛ, min tun y'i ka baarakɛla ye. Bari a taamana i ɲakɔrɔ tilenninya, ni ɲumanya la. I makaril'a la, ka dencɛ d'a ma, min sigir'a ka masasigilan kan bii. 7Masaba ne ka Ala, i y'a kɛ i ka baarakɛla sigir'a facɛ Dawuda nɔɔ na masaya la. Ne do ye denmisɛn ye, n t'a ɲaa lɔn. 8I ka baarakɛla b'i ka jama cɛma i ye min woloma. Jama nin ka ca haali, a te se ka jati, a daa fana te se ka lɔn. 9O la, i ka hakilitigiya d'i ka baarakɛla ma janko a ka se k'i ka jama nin mara, ani ka koɲuman ni kojugu lɔn k'o bɔ ɲɔgɔn na. Bari jɔn le be se k'i ka jama mara, nin jamaba nin?»\n10Solomani ye daalili min kɛ, o diyara Matigi ye. 11O la, a y'a fɔ a ye ko: «I ma sijan daali, walima nafolo, walima i juguw ka saya. I ye hakilitigiya le daali, janko i ka se ka ne ka jama mara tilenninya la minkɛ, 12ne bena i ka ɲinita le kɛ i ye. N be hakilitigiya d'i ma, fɔɔ i ɲɔgɔn ma sɔrɔ ka ye, a fana tena sɔrɔ abada. 13Ka fara o kan, i ma fɛɛn min daali, n b'o fana d'i ma: nafolo, ni boɲa, fɔɔ i ɲɔgɔn masacɛ tena sɔrɔ i sii bɛɛ la. 14N'i fana ye n ka sira taama, ka n ka sariya bato, ani ne ka ɲinita, i n'a fɔ i facɛ Dawuda y'a kɛ cogo min na, ne bena i sii jaɲa.»\n15Ayiwa, Solomani kununna. A ye siko min kɛ, o le ye nin ye. O kɔ, a kɔsegira Zeruzalɛmu, ka taga lɔ Masaba ka layidu taamasiɲɛ kɛsu ɲafɛ. A ye saraka jɛnitaw ni jɛnɲɔgɔnya sarakaw bɔ yen, ka ɲanagwɛ sigi a ka dakɔrɔsigiw bɛɛ ye.\nSolomani be kiti tigɛ\n16Loon dɔ, kakalamuso fila nana masacɛ fɛ, ka lɔ a ɲakɔrɔ. 17Muso nunu kelen ko: «Matigi, hakɛ to. Ne ni muso nin, an be boon kelen kɔnɔ. Ne jigir'a ɲana soo nin kɔnɔ. 18A tile sabanan loon, muso nin fana jigira. An dama tun be la soo nin kɔnɔ, mɔgɔ si te n'an ye soo nin kɔnɔ, n'an mɔgɔ fila tɛ. 19Muso nin lar'a deen kan k'a faga sufɛ. 20A wilila dugutilama dɔrɔn, o y'a sɔrɔ ne, i ka baaraden, be sinɔgɔra, ka ne deen ta n gɛrɛfɛ, ka ta'a la a gɛrɛfɛ, k'a deen suu ta ka na o la ne gɛrɛfɛ. 21Sɔgɔma, ne tun b'a fɛ ka siin di n deen ma, n wilila k'a ta k'a ye suu lo. N y'a filɛ ka ɲa kosɔbɛ, k'a ye ko ne deen tɛ.»\n22Muso dɔ nin y'a fɔ ko: «Tiɲɛ tɛ! Ne deen le be nii na, i ta le sara!» Nga min kɔnna ka kuma, ale y'a fɔ ko tiɲɛ tɛ fana, ko a deen le sara, ko ale ta le ye deen nin ye min be nii na. Muso nunu tora ka ɲɔgɔn sɔsɔ ten masacɛ ɲana. 23O la, masacɛ y'a fɔ u ye ko: «Ele ko i ta le be nii na, dɔ nin ta le sara. Ale ko yan tɛ, e ta le sara, ko ale ta le be nii na. 24Ayiwa, aw ye na murujan di ne ma.» U nana n'a ye. 25A y'a fɔ ko u ka deen nin cɛtigɛ fila, ka kelen di muso dɔ nin ma ka kelen di tɔ kelen nin fana ma. 26Deen ɲanaman nin bamuso y'a fɔ masacɛ ye ko: «Matigi, sabali! Deen di muso nin ma. Kan'a faga!» Bari deen nin hinɛ tun donn'a la. Nga muso dɔ nin y'a fɔ ko: «Ayi, aw k'a tigɛ, a tena kɛ ne ta ye, a fana tena kɛ ale ta ye.»\n27O la, masacɛ y'a fɔ ko u kana deen nin faga, k'u k'a di muso dɔ nin ma, min kɔnna ka kuma, ko ale lo ye deen nin bamuso ye.\n28Isirayɛlidenw bɛɛ y'o kitiko mɛn tuma min na, a tun ye min tigɛ, u sirann'a ɲa, bari u y'a ye ko a ka lɔnniya tun bɔra Ala fɛ n'a be se ka jama mara tilenninya la.


Kok Introduction AKKDC08 - Bible Search\nSar 27 Kok 1\nIsirayɛlidenw ye saan bi naani yaalayaala min kɛ kongokolon kɔnɔ, Sinayi kulu ni Kanaan jamana furancɛ la, kitabu nin be o waati koo le yira. O waati la, u ye Isirayɛlidenw mɔgɔda jati siɲɛ fila. O la, dɔw b'a wele ko Nɔnburuw. O kɔrɔ ko jatili.\nKitabu nin tilantilannin lo yɔrɔ saba. Isirayɛlidenw mɔgɔda jatiko fɔra a yɔrɔ fɔlɔ kɔnɔ (1.1—10.10), ni sarakalasebagaw ka baara, olu minw ye Levi ka somɔgɔw ye. Hɔrɔnya ɲanagwɛ min kɛra sisi kabakoman dɔ jigira Ala batoyɔrɔ kan, o fana koo fɔra yen.\nKitabu yɔrɔ filanan kɔnɔ (10.11—21.20), Isirayɛli jama bɔko Sinayi kulu kɔrɔ ka Kanaan jamana sɛgɛrɛ, o koo fɔnin be yen. Gwɛlɛya caaman sɔrɔla. Jama fari fagara tuma dɔ, ka muruti, ka to ka dajukɔrɔkuma fɔ Ala, n'a ka baarakɛla Musa ma. U ye mɔgɔw ci ka taga Kanaan jamana yaala k'a yɔrɔ jati minɛ. Jamanaɲuman lo, nga, Isirayɛlidenw be siran ka taga yen. O la, Ala y'u bila munumunu na saan bi naani, kongokolon kɔnɔ.\nKitabu yɔrɔ sabanan kɔnɔ (21.21—36.13), Isirayɛlidenw sera Zurudɛn baji kɔrɔn fɛ, k'o yɔrɔ masacɛ Siyɔn ni Ɔgi kɛlɛ ka se u kɔrɔ. Mowabu masacɛ be kira Balamu ci ko a ka Isirayɛli jama danga. Nga Balamu y'o koo kɛ i ko Ala tun b'o fɛ cogo min na: a ye duba kɛ jama ye. K'u t'o yɔrɔ la, u ye jama mɔgɔda jati tugu. Zozuwe wolomana ka kɛ Musa nɔtabaga ye. Ala tora ka kuma ni Musa ye ka sarakaw ka sariya dɔw koo fɔ a ye, ka jamana daan tɛmɛtɛmɛyɔrɔ fɔ.\nKitabu nin b'a yira ko Ala le ye Isirayɛli jama woloma. O bɛɛ n'a ta, jama fari be faga, a be muruti Ala n'a ka baarakɛla ma. Ala te o si jati, a be to a ka kantigiya la, ka to k'u tanga, k'u dɛmɛ ka se u juguw kɔrɔ, i ko kira Balamu b'a fɔra cogo min na ko:\n«Ala ma minw kɛ dangadenw ye,\nJɔn be se ka Yakuba kɔmɔgɔw daa jati?\nNe labancogo ka kɛ i n'a fɔ olu ta!» (23.8,10)\nJama mɔgɔda be jati 1.1—4.49\nSariya dɔw, ni sarakalasebagaw kalifako 5.1—8.26\nHɔrɔnya ɲanagwɛ kɛko 9.1—10.10\nJama be wili ka Kanaan jamana sɛgɛrɛ 10.11—21.35\nIsirayɛli jama be se Mowabuw ka mara la 22.1—32.42\nIsirayɛli jama ye taama min kɛ ka bɔ Ezipiti jamana na fɔɔ Zurudɛn baji daa la 33.1-49\nAla ka ladili dɔw 33.50—36.13


Ɛsi 8 AKKDC08 - Gwatigi minw bɔra ni ne ye Babilɔni, - Bible Search\nƐsi 7 Ɛsi 9\n1Gwatigi minw bɔra ni ne ye Babilɔni, masacɛ Aritasɛrisɛsi ka tile la, olu tɔgɔ filɛ nin ye, ka kɛɲɛ n'u ka buruju ye: 2Pinasi kɔmɔgɔw la, o ye Gɛrisɔmu ye, Itamari kɔmɔgɔw la, o ye Daniyɛli ye, Dawuda kɔmɔgɔw la, o ye Atusi ye, 3Sekaniya kɔmɔgɔw la ni Parewɔsi kɔmɔgɔw la, Zakari, mɔgɔ kɛmɛ ni bi duuru tɔgɔw le sɔrɔla ka sɛbɛn ka fara ale kan. 4Paati Mowabu kɔmɔgɔw la, Zeraya dencɛ Eliyoyenayi, ni mɔgɔ kɛmɛ fila minw tun tugura ale kɔ, 5Sekaniya kɔmɔgɔw la, Yaaziyɛli dencɛ, mɔgɔ kɛmɛ saba tun be ni ale ye. 6Adin kɔmɔgɔw la, Yonatan deen Ebɛdi, mɔgɔ bi duuru tun be n'ale ye. 7Elamu kɔmɔgɔw la, Ataliya dencɛ Yesaya, mɔgɔ bi wolonwula le tun be n'o ye. 8Sefatiya kɔmɔgɔw la, Mikayɛli dencɛ Zebadiya, mɔgɔ bi seegi le tun tugura ale kɔ. 9Yowabu kɔmɔgɔw la, o ye Yeyɛli dencɛ Obadiya ye, mɔgɔ kɛmɛ fila ni tan ni seegi le tun be n'a ye. 10Selomiti kɔmɔgɔw la, Yozifiya deen, mɔgɔ kɛmɛ ni bi wɔɔrɔ le tun be ni ale ye. 11Bebayi kɔmɔgɔw la, o ye Bebayi deen Zakari ye, mɔgɔ mugan ni seegi tun be n'ale ye. 12Azigadi kɔmɔgɔw la, o ye Akatan deen Yowanan ye, mɔgɔ kɛmɛ ni tan le tun be n'a ye. 13Adonikamu kɔmɔgɔw, minw kɛra u bɛɛ kɔfɛ mɔgɔw ye, olu tɔgɔ filɛ nin ye: Elifɛlɛti, Yeyɛli ani Semaya, mɔgɔ bi wɔɔrɔ tun be ni olu ye. 14Bigibayi kɔmɔgɔw la, o ye Utayi ni Zabudi ye, mɔgɔ bi wolonwula tun be ni olu ye.\nƐsidirasi b'a ka taga labɛnna\n15Ne y'u bɛɛ lajɛn Ahawa baa daa la. An tora o yɔrɔ la fɔɔ tile saba. Ne ye jama ni sarakalasebagaw kɔlɔsi, n ma Levi kɔmɔgɔ tɔw si ye u cɛma. 16O la, ne ye ɲamɔgɔ Eliyezɛri ni Ariyɛli, ni Semaya, ni Ɛlinatan ani Yaribu ni Ɛlinatan ni Natan ni Zakari ni Mesulamu wele, ani kalanfa Yoyaribu ni Ɛlinatan, 17k'u ci Ido fɛ min ye Kazifiya mara ɲamɔgɔ ye. U tun ka kan ka min fɔ Ido n'a balimaw ye, minw tun ye Ala ka soo kɔnɔ baarakɛlaw ye n'u siginin be Kazifiya mara la, janko u be mɔgɔ dɔw di, minw bena to ka baara kɛ an ka Ala ka soo kɔnɔ. N y'o kuma bɛɛ fɔ u ye. 18An ka Ala tun be n'an ye minkɛ, u nana ni Serebiya ye, min ye mɔgɔ hakiliman ye Mali kɔmɔgɔw cɛma min tun ye Isirayɛliden Levi deen ye. U nana n'a dencɛw n'a balimaw ye fana. Olu bɛɛ lajɛnnin kɛra mɔgɔ tan ni seegi, 19ani Asabiya. Merari deenw cɛma, Yesaya n'a balimaw n'u deenw fana nana ni Asabiya ye, olu bɛɛ lajɛnnin kɛra mɔgɔ mugan. 20Dawuda ni ɲamɔgɔw tun ye mɔgɔ minw woloma k'olu kɛ baarakɛlaw ye k'u ka Levi kɔmɔgɔw dɛmɛ, u nana ni olu mɔgɔ kɛmɛ fila ni mugan ye fana. U bɛɛ tɔgɔ tun sɛbɛnna. 21K'an to Ahawa baa daa la, ne y'a latigɛ ko an ka suun don janko k'an yɛrɛ majigi an ka Ala ɲakɔrɔ, k'a daali a k'an ka taama nɔgɔya an bolo, an n'an deenw n'an ka nafolo. 22Ni ne tun ye masacɛ daali ko a ka kɛlɛden dɔw fara an kan soow be minw fɛ, olu k'an kɔlɔsi juguw kama sira la, o tun bena kɛ maloya ye ne ma, bari an tun y'a fɔ a ye ka ban ko mɔgɔ minw be an ka Ala fɛ, ko a be olu bɛɛ dɛmɛ, nga minw be ban a la, a be dimi olu kɔrɔ kosɔbɛ. 23O le y'a to an ye suun don k'an ka Ala daali koo nin na, a fana y'an jaabi.\n24O kɔ, n tun ye sarakalasebagaw kuntigiw mɔgɔ tan ni fila woloma, ani Serebiya ni Asabiya ani u baden mɔgɔ tan. 25Masacɛ n'a ladibagaw ani a ka ɲamɔgɔw ni Isirayɛliden minw bɛɛ tun be yen, olu tun ye sanu ni warigwɛ ani fɛɛn wɛrɛ minw di an ka Ala ka soo kama, ne y'o bɛɛ suma u ɲana. 26N ye warigwɛ tɔni mugan le suma k'o don u bolo, ani minan minw dilanna ni warigwɛ ye, o tɔni saba, ni sanu tɔni saba, 27ani filen sanulaman mugan, minw hakɛ be se sanukuru waa kelen ma, ni daga fila minw dilanna ni zira ye min baarala ka ɲa, ale fana sɔngɔ ka gwɛlɛ i n'a fɔ sanu ta.\n28O kɔ, n y'a fɔ u ye k'olu ni minan nunu kɛra Masaba ta ye. Warigwɛ ni sanu nunu, mɔgɔw le y'u di ka Masaba, an faaw ka Ala boɲa. 29K'u k'o kɔlɔsi ka ɲa kosɔbɛ, fɔɔ ka taga se n'u ye Zeruzalɛmu, Masaba ka soo kɔnɔ, k'o suma sarakalasebagaw kuntigiw ni Levi kɔmɔgɔ tɔw, ani Isirayɛlidenw ka gwatigiw ɲana. 30Warigwɛ, ni sanu, ani minan minw tun sumana, sarakalasebagaw ni Levi kɔmɔgɔw ye olu ta, janko ka taga n'u ye an ka Ala ka soo kɔnɔ Zeruzalɛmu.\nCidenw be se Zeruzalɛmu\n31Saan kalo fɔlɔ tile tan ni filanan loon, an wilila Ahawa baa daa la ka Zeruzalɛmu sira ta. An ka Ala tora n'an ye sira kan k'an mara, k'an tanga an juguw ni benkannikɛlaw ma. 32An sera Zeruzalɛmu ka lafiɲɛ tile saba. 33Tile naaninan loon, an tun ye sanu ni warigwɛ ni minan minw suma k'o don Uriya dencɛ sarakalasebaga Meremɔti bolo, an ka Ala ka soo kɔnɔ. Pinasi dencɛ Eleyazari ni Levi kɔmɔgɔ Yesuwa dencɛ Yozabadi ani Levi kɔmɔgɔ Binuwi dencɛ Nowadiya, olu tun be n'u ye. 34An y'u bɛɛ filɛ, a bɛɛ dafara, o kɔ, an y'o gwiliya daa sɛbɛn sɛbɛ dɔ kɔnɔ. 35Mɔgɔ minw bɔra jɔnya la ka na, olu ye saraka jɛnita bɔ Isirayɛli ka Ala ye. U ye tura tan ni fila bɔ saraka ye u ka siya bɛɛ kosɔn, ani sagajigi bi kɔnɔntɔn ni wɔɔrɔ, ni sagaden bi wolonwula ni wolonwula, ka bakɔrɔnin tan ni fila bɔ saraka ye u ka hakɛ yafa kosɔn. U y'o bɛɛ bɔ saraka jɛnita ye Masaba ma. 36U ye masacɛ ka cii d'a ka marakuntigiw, n'a ka lasigidenw ma, minw be baji kɔfɛ, olu ye jama dɛmɛ Ala ka soo lɔko la.


Kanbelew ni sunguruw: Aw ka kisɛya ‘koo ɲuman sifa bɛɛ kɛli’ la\nƝɛnamaya ani waajuli baara lajɛnsɛbɛ | Saan 2019, utikalo\nA KALAN KAAN NIN NA Abbey Aboua Abui Acoli Adja Afrikaans Ahanta Akha Albanais Allemand Altai Alur Amharique Amis Anglais Arabe Arménien Arménien (occidental) Assamais Ateso Attié Aukan Aymara Azéri Azéri (cyrillique) Bachkir Bambara Baoulé Bas allemend Basque Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Bété Cambodgien Capverdien Catalan Cebuano Changana du Mozambique Chavacano Chichewa Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinamwanga Cinyanja Coréen Creole de Maurice Creole seychelles Croate Créole de Guadeloupe Créole de guinée-bissao Créole du bélize Créole haïtien Damara Dangme Danois Digor Douala Drehu Edo Efik Esan Espagnole Estonien Ewé Fante Fidjien Finnois Fon Frafra Français Féroïen Ga Galicien Gallois Garifuna Georgien Gitonga Gokana Goun Grec Groelandais Guarani Gujarati Guéré Haoussa Herero Hiligaynon Hindi Hiri Motu Hmong blanc Hongrois Huastec Hunsrik Hébreu Iban Ibanag Ibinda Idoma Igbo Igede Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Konkani (romain) Krio Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes coréenne Langue des signes finnoise Langue des signes française Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes malgache Langue des signes mexicaine Langue des signes paraguayenne Langue des signes philippine Langue des signes polonaise Langue des signes péruvienne Langue des signes russe Langue des signes sud-africaine Langue des signes taïwanaise Langue des signes vénézuélienne Langue des signes zambienne Langue des signes zimbabweenne Langue des signes équatorienne Lao Lenje Letton Lhukonzo Lingala Lituanien Lolo Lomwe Luganda Lunda Luo Luvale Macédonien Makua Malagach Malay Malayalam Maltais Mam Mambwé-Lungu Manyawa Mapudungun Marathi Marshall Maya Mazatec de Huautla Mbunda Mingrélian Miskito Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngabere Ngangela Nias Norvégien Nsenga Nyaneka Nyungwe Nzema Néerlandais Népali Obolo Odila Okpe Oromo Ossete Otetela Otomi (vallee du mezquital) Ourdou Ouzbek Ouzbek (romain) Palau Pangasinan Papiamento (curaçao) Pendjabi Pendjabi (shahmukhi) Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Saramaccan Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tandroy Tankarana Tarahumara central Tarascan Tatar Tcheque Tewe Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Valencien Venda Vezo Vietnamien Wallis Waray-Waray Wayuunaiki Wolaitsa Xhosa Yacouba Yapois Yoruba Zande Zapotec (de l'isthme) Zapotec (lachiguiri) Zoulou langue des signes chinois langue des signes colombienne ouïghour (écriture cyrillique) tamoul tchouvache\nCiden Pol ye lɛtɛrɛ min ci Titi ma, a y’a fɔ o kɔnɔ ko kanbelew ni sunguruw ani Titi yɛrɛ fana ka ɲi k’u seko bɛɛ kɛ ka kɛ ɲɛyirali ɲumanw ye koo bɛɛ la (Titi 2:6, 7). O sapitiri kelen na, a y’a yira fana ko Yezu bena Jehova sagokɛlaw saniya walisa u ka kisɛya ‘koo ɲuman sifa bɛɛ kɛli’ la (Titi 2:14). O koo ɲuman dɔ ye ka waajuli kɛ ani ka mɔgɔw kalan Ala ka Masaya koo la. N’i ye kanbele wala sunguru ye, yala i be se k’i ka fanga kɛ ka kɛ piyɔniye kɔrɔsigi wala kudayi piyɔniye ye wa?—Talenw 20:29.\nN’i b’a fɛ ka kɛ piyɔniye ye, labɛn ɲuman dɔw kɛ walisa i ka se ka kɛ a ye (Luka 14:28-30). Ɲɛyirali fɛ, i bena se k’i ka musakaw sara cogo di n’i be kudayi cidenya baara la? I bena se k’i ka lɛriw sɔrɔ cogo di? Jehova deli o koo la (Zab. 37:5). I ye labɛn minw sigi sen kan, o kofɔ i bangebagaw ni piyɔniye dɔw ye minw be sanga sɔrɔla u ka baara la. O kɔ, dɔ kɛ dɔ ye walisa k’i ka laɲinita dafa. I bena jijali minw kɛ o baara la, siga t’a la, Jehova bena i duga o kosɔn!\nVIDEWO NIN FILƐ: KANBELEW NI SUNGURUW BE BONYA LARA JEHOVA KAN. O KƆ, ƝININGALI NUNU JAABI:\nKanbele ni sunguru dɔw ye see sɔrɔ gwɛlɛya jumanw lo kan walisa ka kɛ piyɔniye ye? U y’o kɛ cogo di?\nBangebagaw be se k’u deenw dɛmɛ cogo di ka kɛ kudayi piyɔniye ye?\nMun na a kɔrɔtanin lo ka porogramu dɔ kɛ waajuli baara kama?\nKafomɔgɔw be se ka piyɔniye dɔ jija ani k’a dɛmɛ cogo di?\nPiyɔniyew be duga jumanw lo sɔrɔ?\nN’ be se ka kɛ piyɔniye ye cogo di?\nA ci dɔ ma A ci dɔ ma Kanbelew ni sunguruw: Aw ka kisɛya ‘koo ɲuman sifa bɛɛ kɛli’ la\nUti tile 5-11\nNAFOLOFƐNW ALA KA KUMA KƆNƆ Ala ma hakili senu ‘d’an ma walisa an ka kɛ siranbagatɔw ye’\nKERECƐNW KA ƝƐNAMAYA Minw be Jehova kanu, wagati kɛ n’olu lo ye\nUti tile 12-18\nNAFOLOFƐNW ALA KA KUMA KƆNƆ Diinan mɔgɔkɔrɔw sigi kafow kɔnɔ\nKERECƐNW KA ƝƐNAMAYA Kanbelew ni sunguruw: Aw ka kisɛya ‘koo ɲuman sifa bɛɛ kɛli’ la\nUti tile 19-25\nNAFOLOFƐNW ALA KA KUMA KƆNƆ Tilenninyakow kanu ani tilenbaliyakow kɔniya\nUti tile 26–sɛtanburu tile 1\nNAFOLOFƐNW ALA KA KUMA KƆNƆ I seko bɛɛ kɛ ka don Ala ka lafiɲɛlon na\nKERECƐNW KA ƝƐNAMAYA Baara ɲumanw, Jehova tɛna ɲinɛ minw kɔ fewu\nTexte Options de téléchargement des publications numériques ƝƐNAMAYA ANI WAAJULI BAARA LAJƐNSƐBƐ Saan 2019, utikalo\nA ci dɔ ma A ci dɔ ma ƝƐNAMAYA ANI WAAJULI BAARA LAJƐNSƐBƐ Saan 2019, utikalo\nSaan 2019, utikalo\nƝƐNAMAYA ANI WAAJULI BAARA LAJƐNSƐBƐ Saan 2019, utikalo


Nee 5 AKKDC08 - Mɔgɔ dɔw wilila jama cɛma, olu n'u ka - Bible Search\nNee 4 Nee 6\nNeemi be koɲagaminin ɲanabɔ\n1Mɔgɔ dɔw wilila jama cɛma, olu n'u ka musow, k'a fɔ k'u badenw y'u tɔɲɔ. 2Dɔw tun b'a fɔra k'olu ka ca u ka denbaya kɔnɔ, k'u ka dumuni di olu ma janko u ka se ka balo. 3Dɔw tun b'a fɔra k'olu be to k'u ka *ɛrɛzɛnforow n'u ka foro tɔw, n'u ka soow falen dumuni na kɔngɔ tuma na. 4Dɔw tun b'a fɔra fana k'olu ye wari dɔndɔ n'u ka forow n'u ka ɛrɛzɛnforow n'u ka foro tɔw tɔgɔw ye, ka sɔrɔ ka nisɔngɔ sara masacɛ ye. 5U k'olu bɛɛ do ye fɛɛn kelen ye, k'olu deenw n'u deenw bɛɛ ye kelen ye, o bɛɛ n'a ta, ko wajibi lo olu b'u dencɛw n'u denmusow d'u ma ka kɛ jɔɔnw ye. K'olu denmusow dɔw dira ka ban, ko see te olu ye tugu, k'u ka ɛrɛzɛnforow n'u ka foro tɔw kɛra mɔgɔ wɛrɛw ta ye.\n6Ne y'o kuma nunu mɛn u fɛ tuma min na, ne dimina kosɔbɛ. 7- N y'a latigɛ ko n bena ɲamɔgɔw ni kititigɛla nunu jalaki, n y'a fɔ u ye ko: «Ee! Aw b'aw badenw dɔndɔ fɛɛnw na ka tɔnɔ ɲini o la kɛ?» O kɔ, n ye ɲɔgɔnyeba sigi k'u wele.\n8N y'a fɔ u ye ko: «An y'an seko kɛ k'an baden zuwifuw hɔrɔnya ka bɔ siya wɛrɛw bolo, aw do b'u feerela, u fana be feere an yɛrɛw le ma tugu!» U jera, u ma se ka foyi fɔ. 9O kɔ, n y'a fɔ u ye ko: «Aw be fɛɛn min kɛra, o ma ɲi. Aw man kan k'aw ka kɛtaw kɛ k'o kɛɲɛ n'an ka Ala ɲasiran ye wa, janko an juguw siya wɛrɛw kana an nɛni? 10Ne ni n badenw ani n ka baaradenw, an y'u dɔndɔ wari ni dumuni na. An ka yafa u ma. 11Bii yɛrɛ aw ye fɛɛn minw minɛ u fɛ, aw k'o segi u ma, u ka ɛrɛzɛnforo ni olivuforow n'u ka foro tɔw, n'u ka soow. Aw ye wari ni dumuni, ani duvɛnkɛnɛ ni tulu minw minɛ u fɛ k'o kɛ aw ka tɔnɔ ye, aw ka olu fana kɔsegi u ma.» 12U y'a fɔ k'olu ben'a kɔsegi k'o d'u ma, k'u tena foyi ɲininga u fɛ, ko ne ye fɛɛn min fɔ, k'u bena o kɛ. O kɔ, ne ye sarakalasebagaw wele, n ye mɔgɔ nunu wajibiya, u kalila olu ɲana k'olu ben'a kɛ ten. 13O la, ne ye n ka foroca minɛ k'a yuguyugu, k'a fɔ ko: «Ni mɔgɔ min ma sɔn k'a ka fɔta kɛ, Ala k'o tigi yuguyugu ten, k'a bɔ a ka soo kɔnɔ, a ka bɔnɔ a bololafɛnw na, a bololakolon ka to!» Jama bɛɛ y'a fɔ amiina, ka sɔrɔ ka Masaba tanu. Jama fana kɛra kantigi ye.\n14K'a ta loon min na masacɛ Aritasɛrisɛsi ye ne kɛ a ka lasigiden ye u kunna Zuda mara la, a ka masaya saan mugannan na, fɔɔ ka taga se a saan bi saba ni filanan ma, o saan tan ni fila nunu kɔnɔ ne ni n badenw, an ma sɔn ka lasigidenya tɔnɔ minɛ u si fɛ. 15O y'a sɔrɔ lasigiden minw tɛmɛna ne ɲafɛ, olu tun be to ka jama tɔɔrɔ, u tun be to ka dumuni ni duvɛn minɛ u fɛ, ani warigwɛ kuru bi naani. U ka baaradenw fana tun be to ka kuntigiya kɛ jama kan. Alaɲasiran kosɔn, ne ma sɔn k'o kɛ. 16Ne fana ye kogo lɔbaara kɛ. An ma sɔn ka foro si san, ne ka baaradenw bɛɛ tun be kogo lɔbaara la. 17Kititigɛlaw ni zuwifu minw tun be dumuni kɛ ne fɛ, olu tun ye mɔgɔ kɛmɛ ni bi duuru ye, o be danna siya wɛrɛw la.\n18Loon o loon, misi kelen ni saga ɲanaman wɔɔrɔ ani gaman be fɛɛn minw fɛ, olu dɔw le be bɔ ne fɛ ka faga ka tobi. Tile tan o tile tan, u tun be to ka duvɛn caaman dilan. O bɛɛ n'a ta, lasigiden ka kan ni fɛɛn minw ye, ne ma sɔn k'o minɛ u fɛ, bari kogo lɔbaara tun lanin be jama kunna.\n19Ne ka Ala, i kana ɲinɛ ne kɔ, i ka hɛrɛ kɛ ne ye, ne ka baara kosɔn n ye min bɛɛ kɛ jama nin ye.


Ala bolo ani hɛɛrɛ sɔbɛ | Yezu ka ɲɛnamaya\nYezu be hɛɛrɛ sɔrɔcogo yira\nYEZU BE JINAW GWƐNNA NI “ALA BOLO YE”\nYezu tun ye cikan minw di delili koo la, a segira u kan a ma mɛɛn. A ka cidenya baara la, a tun be segi barokun dɔw kan tuma dɔw la. Tuma min na a tun be Galile, mɔgɔw ko a be kabakow kɛ jinaw kuntigi barika la. Sisan, a be Zude mara la ani o yɔrɔ mɔgɔw fana b’o lo fɔra.\nTuma min na Yezu ye cɛɛ dɔ kɛnɛya, jina tun ye min kɛ bobo ye, o ye jama kabakoya. Nka, o ma Yezu kɛlɛbagaw kabakoya. U y’a jalaki ko: “A be jinaw gwɛn jinaw kuntigi Belezebuli le barika la.” (Luka 11:15). Dɔ wɛrɛw b’a fɛ k’a lɔn Yezu ye mɔgɔ min ye. O kama, u b’a fɛ a ka kabako dɔ kɛ min bena kɛ tagamasiɲɛ ye k’a yira ko a ka sebagaya be bɔ Ala fɛ.\nYezu y’a faamu k’u b’a fɛ k’ale kɔrɔbɔ minkɛ, a y’u jaabi i ko a tun y’a kɛlɛbagaw jaabi cogo min na Galile. A ko ni masaya min mɔgɔw be ɲɔgɔn kɛlɛ, o masaya tɛ se ka sabati. A y’a fɔ tugun ko: “Sitanɛ fana, ni a wulila a yɛrɛ kama, a ka masaya na sigi cogo di?” O kɔ, a y’a fɔ ka gwɛ u ye ko: “Ni ne bɛ jinɛw gɛn ni Ala bolo ye, o b’a jira ko Ala ka masaya sera aw ma.”—Luka 11:18-20, ABM.\nYezu kumana “Ala bolo” koo la. O ka ɲi ka jama hakili jigi koo dɔ la min tun kɛra fɔlɔfɔlɔ la Israɛl. Musa ka kabako dɔ kɛnin kɔ, Farahuna ka lɔnnikɛla dɔw ko: “Nin ye Ala ka baara nɔɔ ye dɛ!” Sariya tan minw sɛbɛra walaka kabakurulamanw kan, “Ala yɛrɛ” lo tun y’u sɛbɛ fana (Ɛkizɔdi 8:15; 31:18). O cogo kelen na, “Ala bolo,” o kɔrɔ, Ala ka hakili senu wala Ala ka fanga barika la le Yezu be se ka jinaw gwɛn ani ka banabagatɔw kɛnɛya. O kama, Ala ka Masaya sera a kɛlɛbagaw ma tiɲɛn na sabu Yezu min y’o Masaya ka Masa ye, ale b’u cɛma ani a be kabakow kɛra.\nYezu be ni setigiya min ye ka jinaw gwɛn, o b’a yira ka gwɛ ko a fanga ka bon ni Sutana ta ye. Walisa k’a ka miiriya ɲɛfɔ, a kumana cɛɛ fangatigi dɔ koo la. O cɛɛ ye see sɔrɔ a tɔɲɔgɔn fangatigi dɔ kan, min be masaso dɔ kɔrɔsira ni kɛlɛkɛminan barikamanw ye. Yezu segira ka kuma fana jinatɔcɛ dɔ koo la. Jina bɔra o cɛɛ la nka cɛɛ m’o yɔrɔlakolon datugu ni koo ɲumanw ye. O kama, jina segira ka na ni jina wolonfila wɛrɛw ye ka cɛɛ ka koow juguya ka tɛmɛ fɔlɔ ta kan (Matiyo 12:22, 25-29, 43-45). O ɲɔgɔn le be Israɛldenw kan.\nYezu ka kumaw ye muso dɔ lasun k’a fɔ ko: “Muso min y’i wolo, o dagamunin lo.” Yahutu musow bɛɛ tun b’a fɛ ka kɛ kira dɔ bamuso ye, sanko Masiya bamuso. O kama, n’a sɔrɔ o muso fɛ, Mariyamu kɔni dagamunin lo ka kɛ karamɔgɔ nin ɲɔgɔn bamuso ye. Nka Yezu y’a ka miiriyaw latilen. A y’a yira hɛɛrɛ sɔbɛ be sɔrɔ cogo min na. A ko: “Mɔgɔ min be Ala ka kuma lamɛn, k’a bato, o le dagamunin lo.” (Luka 11:27, 28). Yezu m’a to abada mɔgɔw k’a miiri ko nɔɔrɔ ka ɲi ka la Mariyamu kan cogo kɛrɛnkɛrɛnnin dɔ la. I kɛra muso ye wo, i kɛra cɛɛ ye wo, fɛɛn min be na ni hɛɛrɛ sɔbɛ ye, o ye ka baara kɛ Ala ye kantigiya la. O tɛ sɔrɔ i ka somɔgɔ dɔ wala i ka baara dɔw kosɔn.\nMinw tun ko Yezu ka tagamasiɲɛ dɔ kɛ ka bɔ sankolo la, a y’olu kɔrɔfɔ i ko a y’a kɛ Galilekaw la cogo min na. A ko tagamasiɲɛ si tɛna yira u la ni “Zonasi ta tɛ.” Zonasi ka koo kɛra tagamasiɲɛ ye sabu a ye tile saba kɛ jɛgɛba dɔ kɔnɔ ani a ye Ninivukaw waaju ni jagwɛlɛya ye, o y’u lasun ka nimisa. Yezu ko: “A filɛ, mɔgɔ be yan min ka bon ni Zonasi ye.” (Luka 11:29-32). Yezu ka bon fana ni Solomani ye, Seba masamuso nana min ka hakilitigiya lamɛn.\nYezu y’a fɔ tugun ko: “Mɔgɔ si te fitinɛ mana k’a bila yɔrɔdogonin na, walima gongo jukɔrɔ, nga a b’a bila fɛɛn dɔ kan.” (Luka 11:33). N’a sɔrɔ a b’a fɛ k’a fɔ ko ka mɔgɔ nunu kalan ani ka kabakow kɛ u ɲɛɛ na, a kɛra i n’a fɔ ka lanpan ka yeelen dogo. Komi u ka miiriya tilennin tɛ, Yezu ka kabakow be min yira, u t’o faamu.\nYezu ye cɛɛ dɔ kɛnɛya, jina tun ye min kɛ bobo ye. O tun ka ɲi ka mɔgɔw lasun ka nɔɔrɔ la Jehova kan ani k’a ka kɛtaw fɔ mɔgɔ wɛrɛw ye. Nka Yezu kɛlɛbagaw m’o lo kɛ. O kama a y’u lasɔmi ko: “I ka kɔlɔsili kɛ k’a filɛ, yeelen min b’i la, n’o ma kɛ dibi ye. N’i yɔrɔ bɛɛ be yeelen na, ni dibi si te yen, a bena to yeelen na i n’a fɔ fitinɛ be yeelen bɔ cogo min na.”—Luka 11:35, 36.\nZudeka dɔw ye mun lo fɔ tuma min na Yezu ye cɛɛ dɔ kɛnɛya?\nN’u ko “Ala bolo,” o kɔrɔ ko di? Ala ka Masaya sera Yezu lamɛnbagaw ma cogo di?\nMɔgɔ be se ka hɛɛrɛ sɔbɛ sɔrɔ cogo di?\nMariyamu ko: “Matigi ka jɔnmuso filɛ ne ye”\nMariyamu ye Gabiriyɛli jaabi cogo min na, o be mun lo yira an na Mariyamu ka limaniya koo la? Mariyamu y’a yira ko jogo ɲuman wɛrɛ jumanw b’a la?\nA ci dɔ ma A ci dɔ ma Yezu be hɛɛrɛ sɔrɔcogo yira\njy sap. 75 ɲɛɛ 176-177


Yezu ye sungurunin ni tulogweren dɔ kɛnɛya | Yezu ka ɲɛnamaya\nYezu ye sungurunin ni tulogweren dɔ kɛnɛya\nMATIYO 15:21-31 MARIKI 7:24-37\nYEZU YE FENISI MUSO DƆ DENMUSO KƐNƐYA\nYEZU YE CƐƐ DƆ KƐNƐYA MIN TUN YE TULOGWEREN NI BOBO YE\nYezu ye Fariziɲɛw kɔrɔfɔ ko u ka landaw b’olu yɛrɛ dɔrɔn lo nafa. O kɔ, a tagara n’a ka kalandenw ye Fenisi jamana na. O be tileben ni saheli cɛ, Tiri ni Sidɔn mara la. U tun bena kilomɛtɛrɛ caaman lo kɛ ka sɔrɔ ka se yen.\nYezu jigira mɔgɔ dɔ ka soo, nka a tun t’a fɛ mɔgɔ si k’a lɔn ko a be yen. O bɛɛ n’a ta, mɔgɔw bɔra a nako kala ma. Grɛki muso dɔ, min wolola Fenisi mara la, ale nana Yezu deli ko: “Makari ne la Matigi, ne denmuso tɔɔrɔnin lo kosɔbɛ, jina b’a la.”—Matiyo 15:22; Mariki 7:26.\nWagati dɔɔni o kɔ, Yezu ka kalandenw y’a dali ko: ‘Muso nin ɲafilɛ, n’o tɛ, a be tugura an kɔ n’a ka mankan ye.’ Yezu y’a ɲɛfɔ u ye fɛɛn min kama a b’a kɛra komi a ɲɛɛ t’a la. A ko: “Ne cira Isirayɛlidenw dama ma, minw be i n’a fɔ saga tununinw.” Nka, muso m’a fari faga. A gwɛrɛla Yezu la k’a kunbiri gwan a kɔrɔ k’a dali ko: “Matigi, n dɛmɛ.”—Matiyo 15:23-25.\nN’a sɔrɔ Yezu b’a fɛ k’a filɛ n’o muso limaniyanin lo. O kama, a kumana a fɛ i ko Yahutuw be sigasiga siya wɛrɛw la cogo min na. A y’a fɔ o muso ye ko: “A daganin te ka denmisɛnw ka dumuni ta k’a di wuludenninw ma.” (Matiyo 15:26). Yezu ko “wuludenninw” walisa k’a yira ko minw tɛ Yahutuw ye a b’u kanu. Siga t’a la, a ɲɛda tun b’o lo yira ani a kumana ni makari ye cogo min na.\nSanni muso ka dimi Yezu ka kumaw kosɔn, a y’a majigi ka Yezu jaabi ko: “O ye tiɲɛ ye Matigi, nga wulutigi ka dumuni murumuru minw be ben, wuluw b’o dumu.” Yezu y’a ye k’o muso dusukun ka ɲi ani a y’a fɔ a ye ko: “Muso, i lara ne la kosɔbɛ. I be min fɛ, o ka kɛ i ye.” (Matiyo 15:27, 28). O lo kɛra: a denmuso kɛnɛyara hali k’a sɔrɔ a tun tɛ Yezu gɛrɛfɛ! Muso kɔsegira soo tuma min na, a y’a denmuso lanin ye dilan kan ani a tun kɛnɛyara pewu! “Jina tun bɔra a la ka ban.”—Mariki 7:30.\nYezu n’a ka kalandenw bɔra Fenisi mara la, ka jamana cɛtigɛ ka taga Zurudɛn baji sanfɛyɔrɔ fan fɛ. N’a sɔrɔ u ye Zurudɛn baji tigɛ yɔrɔ dɔ la, Galile baji saheli fan fɛ. O kɔ, u donna dugu tan mara kɔnɔ min be weele ko Dekapoli. O yɔrɔ la, u yɛlɛla kulu kan. Nka, jama tagara u sɔrɔ yen. Mɔgɔw nana ni namaraw, senkelenniw, fiɲɛntɔw ani bobow ye Yezu fɛ. U y’u bila Yezu seen kɔrɔ ani a y’u kɛnɛya. O ye jama kabakoya ani u y’a daminɛ ka Israɛl ka Ala tando.\nYezu y’a janto cɛɛ dɔ la koɲuman. O cɛɛ tun ye tulogweren ye ani a tun tɛ se ka kuma ka ɲɛ. Miiri k’a filɛ o cɛɛ tun be cogo min na o jamaba cɛma! N’a sɔrɔ Yezu y’a ye k’o cɛɛ hakili siginin tɛ. O kama, a tagara n’a ye dan na ani a tun b’a fɛ ka min kɛ a la, a y’o yira a la. A y’a bolokunnanden don cɛɛ tulo la, a ye daji tu ani a magara cɛɛ nɛnkun na. O kɔ, a y’a ɲɛɛ kɔrɔta sanfɛ k’a fɔ ko: “Efata!” O kɔrɔ ko “i tulo ka yɛlɛ.” O yɔrɔnin bɛɛ, cɛɛ tulo yɛlɛla ani a y’a daminɛ ka kuma ka ɲɛ. Yesu t’a fɛ u k’o koo wangola. Mɔgɔw ye min ye ani olu yɛrɛ ye min mɛn Yezu daa la, Yezu b’a fɛ u ka basigi o lo kan ka la ale la.—Mariki 7:32-36.\nMɔgɔw y’a ye tuma min na ko see be Yezu ye ka banaw bɛɛ ban, u kabakoyara. U y’a fɔ ko: “A be koo minw kɛ, o bɛɛ ka ɲi kosɔbɛ! A be tulogwerenw yɛrɛ tulo yɛlɛ, k’a kɛ bobow be kuma.”—Mariki 7:37.\nMun na Yezu ma sin ka Fenisi muso denmuso kɛnɛya?\nYezu n’a ka kalandenw bɔnin kɔ Fenisi mara la, u tagara min?\nCɛɛ min tun ye tulogweren ani bobo ye, Yezu y’a yira cogo di ko a makari b’a la tuma min na a tun b’a kɛnɛyara?\nA ci dɔ ma A ci dɔ ma Yezu ye sungurunin ni tulogweren dɔ kɛnɛya\njy sap. 57 ɲɛɛ 138-139


I ka tugu tiɲɛn batoli kɔ | Bibulu ka kalan\nKALANSEN TAN NI WƆƆRƆNAN\nI ka tugu tiɲɛn batoli kɔ\nKa batoli kɛ ni jaaw ye, Bibulu be mun lo fɔ o koo la?\nKerecɛnw be mun lo miiri diinanw ka selilonw koo la?\nI be se k’i ka limaniya ɲɛfɔ mɔgɔw ye cogo di n’i tɛ don u gasi la?\n1, 2. I bɔlen kɔ ngalon diinan na, i ka kan k’i yɛrɛ ɲininga mun lo la, ani e ka miiri la, mun na o kɔrɔtalen lo?\nN’A Y’A SƆRƆ ko mɔgɔ dɔ dogora ka pɔsɔni don i ka jii minta kɔnɔ k’i niin bila farati la, i bena mun lo kɛ do? Siga t’a la, i bena teliya ka jii ɲuman yɔrɔ ɲini. Nka o kɔ, i bena i yɛrɛ ɲininga sɔbɛ la ko: ‘Kɔni ne m’o pɔsɔni dɔ min dɛ?’\n2 O koo kelen lo fana ni ngalon diinan ye. Bibulu ka fɔta la, ngalon diinan ka kalanw n’a ka kɛcogo nɔgɔninw lo y’a to a kɛra pɔsɔni ye (2 Korɛntikaw 6:17). O kama, a kɔrɔtalen lo i ka bɔ “Babilonɛba” la, o min ye duniɲa kuru bɛɛ ka ngalon diinanw jɛnkulu ye ( Yirali 18:2, 4, ABM ). Yala i y’o kɛ wa? N’i y’o kɛ, i ka kan ni tandoli ye. Nka, a daan tɛ k’i seen bɔ ngalon diinan na. I ka kan fana k’i yɛrɛ ɲininga ko: ‘Yala ngalon diinan nɔɔ dɔ be ne kan hali bi wa?’ An ka ɲɛyirali dɔw lajɛ.\nJAAW ANI SUKƆRƆW BATOLI\n3. (a) Ka batoli kɛ ni jaaw ye, Bibulu be mun lo fɔ o koo la, ani Ala b’o fɛɛnw jati cogo min na, mun na a ka gwɛlɛ dɔw fɛ ka sɔn o la? (b) Ngalon diinan ka fɛɛn o fɛɛn b’i fɛ, i ka kan ka mun kɛ n’a ye?\n3 Jaaw ni sarakabɔlanw be dɔw ka soo kabi saan caaman. Yala dɔw be e fana fɛ wa? N’o lo, a be se ka kɛ koo kura ye wala koo jugu ye i fɛ ka Ala bato n’i tɛ tɛmɛ o fɛɛnw fɛ i ɲɛɛ be minw na. N’a sɔrɔ i yɛrɛ nɔrɔnen be o fɛɛn dɔw la. Nka, Ala kelenpe lo b’a latigɛ ale ka kan ka bato cogo min na. Bibulu b’a fɔ ko a t’a fɛ an k’a bato ni jaaw ye (Ekizɔdi 20:4, 5; Zaburuw 115:4-8; Ezayi 42:8; 1 Zan 5:21). O kama, ngalon diinan ka fɛɛn o fɛɛn b’i fɛ, i k’u halaki. O cogo la i bena se ka tugu tiɲɛn batoli kɔ. I ka koo bɛɛ lajɛnnen kɛ k’o fɛɛnw jati i ko Jehova b’u jati cogo min na: u “haramulen” lo.—Deteronɔmu 27:15, ABM.\n4. (a) An b’a lɔn cogo di ko kuun t’a la ka sukɔrɔw bato? (b) Mun na Jehova tun ye a ka mɔgɔw bali u kana lagwɛri n’a ɲɔgɔnna koo si kɛ?\n4 Ngalon diinan caaman na, mɔgɔw ka teli ka sukɔrɔw fana bato. Sanni u ka Bibulu ka tiɲɛn kalan lɔn, dɔw tun b’a miiri ko mɔgɔ salenw be sankolo la, k’u be koo kala ma ani k’u be se ka mɔgɔ ɲɛnamanw dɛmɛ wala ka koo jugu kɛ u la. N’a sɔrɔ i fana tun b’i jija kosɔbɛ walisa k’i ka sukɔrɔw dusu suma. Nka, i y’a kalan gafe nin kalansen 6nan na ko mɔgɔ salenw tɛ foyi kala ma yɔrɔ si la. O la, kuun t’a la k’a ɲini ka kuma n’u ye. Koo o koo mana fɔ i ye ko a bɔra i ka mɔgɔ sɔbɛ salen dɔ yɔrɔ, i k’a lɔn k’o tɛ mɔgɔ si nɔɔ ye jinaw kɔ. O kama, Jehova tun y’a gwɛlɛya Israɛldenw ma k’u kana a ɲini ka kuma ni mɔgɔ salenw ye wala ka lagwɛri ni jinamoriya n’a ɲɔgɔnna koo si kɛ.—Deteronɔmu 18:10-12.\n5. I ka diinan na, n’i tun be deli ka jaaw wala sukɔrɔw bato, i be se ka mun lo kɛ do?\n5 I ka diinan na, n’i tun be deli ka jaaw wala sukɔrɔw bato, i be se ka mun lo kɛ do? Bibulusen minw be Ala ka miiriya yira o koo la, i k’u kalan ani i ka miiri u kan. I ka Jehova deli loon o loon ko i b’a fɛ ka tugu tiɲɛn batoli kɔ. A ɲini a fɛ a k’i dɛmɛ ka koow jati i ko ale b’a kɛ cogo min na.—Ezayi 55:9.\nKERECƐN FƆLƆW TUN TƐ NOWƐLI SELI KƐ\n6, 7. (a) Mɔgɔw b’a miiri ko nowɛli ye mun seli ye, ani yala Yezu ka kalanden fɔlɔw tun b’o seli kɛ wa? (b) Yezu ka kalanden fɔlɔw ka wagati la, wololon sanyɛlɛma seliw tun ɲɛsinna mun lo ma?\n6 Mɔgɔ ka Alabato be se ka nɔgɔ ngalon diinan ka foroba seliw fɛ. An ka ɲɛyirali ta nowɛli seli kan. Mɔgɔ caaman b’a miiri ko nowɛli ye Yezu Krista wololon sanyɛlɛma seli ye. Diinan minw b’a fɔ k’u be kerecɛnya sira kan, k’u damanin niin bɔ a la, u tɔɔw bɛɛ be nowɛli seli kɛ. Nka, foyi t’a yira ko Yezu ka kalanden fɔlɔw tun b’o seli kɛ. Gafe dɔ b’a fɔ ko: “Saan kɛmɛ fila Yezu wolonen kɔ, mɔgɔ si tun tɛ a wololon tigitigi lɔn ani mɔgɔ caaman tun tɛ u mako don o la.”\n7 Hali ni Yezu ka kalandenw tun b’a wololon tigitigi lɔn, u tɛna a seli kɛ. Mun na do? Katuguni gafe dɔ (The World Book Encyclopedia ) b’a fɔ ko kerecɛn fɔlɔw “tun b’a jati ko ka mɔgɔ wololon sanyɛlɛma seli kɛ, o ye kafiriw ka landako ye.” Bibulu be wololon sanyɛlɛma seli fila dɔrɔn kofɔ. U ɲɛsinna kuntigi fila dɔw ma minw tun tɛ Jehova bato (Zɛnɛzi 40:20; Mariki 6:21). Kafiriw tun be u ka batofɛnw wololon sanyɛlɛma seli kɛ fana walisa k’u bonya. Ɲɛyirali fɛ, mɛkalo tile 24nan na, Ɔrɔmukaw tun be batofɛn musoman Diyani ka wololon sanyɛlɛma seli kɛ. O dugusagwɛ, u tun be tile wololon sanyɛlɛma seli kɛ. O tile tun be jati i ko ala, u tun be min weele ko Apolo. O cogo la, wololon sanyɛlɛma seliw tun ye kafiriyako ye, kerecɛnyako tun tɛ.\n8. I k’a ɲɛfɔ cogo min na wololon sanyɛlɛma seli jujɔn bɔra lannako kunntanw na.\n8 Koo wɛrɛ be yen min kosɔn Yezu ka kalanden fɔlɔw tun tɛna a wololon sanyɛlɛma seli kɛ. N’a sɔrɔ u tun b’a lɔn ko wololon sanyɛlɛma seliw basiginen be lannako kunntanw lo kan. Grɛkiw ni Ɔrɔmuka caaman tun b’a miiri ko mɛlɛkɛ dɔ be kɛ yen adamaden kelen-kelen bɛɛ wolo tuma na ani a b’a tanga a ka ɲɛnamaya bɛɛ kɔnɔ. Gafe dɔ b’a fɔ ko “o mɛlɛkɛ tun be jɛnɲɔgɔnya ɲɛlɔnbali dɔ kɛ ni ala dɔ ye min ka wololon sanyɛlɛma seli be bɛn n’a tigi ka wololon ye.” Seli min basiginen be lannako kunntanw kan, Jehova kɔni tɛna sɔn mɔgɔw k’o kɛ Yezu tɔgɔ la (Ezayi 65:11, 12). Ayiwa, a do kɛra di mɔgɔ caaman be nowɛli seli kɛ?\nNOWƐLI SELI BƆRA MIN?\n9. Mun na u y’a latigɛ ka Yezu wololon sanyɛlɛma seli kɛ desanburukalo tile 25nan na?\n9 Saan kɛmɛkulu caaman Yezu wolonen kɔ le, mɔgɔw sɔrɔla k’a daminɛ ka Yezu wololon sanyɛlɛma seli kɛ desanburukalo tile 25nan na. Nka, o kɔni tun tɛ Yezu ka wololon ye. A be komi a wolola ɔkutɔburukalo lo la. * N’o lo, mun na u y’a latigɛ k’o seli kɛ desanburukalo tile 25nan na? O ye ko kɔfɛ, minw tun b’a fɔ k’olu ye kerecɛnw ye, n’a sɔrɔ “olu dɔw tun b’a fɛ o loon ka bɛn ni Ɔrɔmukaw ka kafiriya seli dɔ ye o min tun ye ‘tile wololon ye.’ ” (The New Encyclopædia Britannica). Foonɛnɛ wagati la, tile barika tun mana dɔgɔya kosɔbɛ, kafiriw tun be seli dɔw kɛ walisa tile ka kɔsegi a ka tagama jan na ani a ka bɔ ka yeelen ni funteni lase mɔgɔw ma. U tun b’a miiri ko tile tun b’a daminɛ ka kɔsegi desanburukalo tile 25nan loon le la. Walisa kafiriw ka tuubi kerecɛnya la, diinan ɲɛmɔgɔw sɔnna o seli la ani u y’a ɲini k’a kɛ i ko “kerecɛn seli.” *\n10. Mun na dɔw tun tɛ nowɛli seli kɛ galen?\n10 Kabi tuma jan, mɔgɔw sɔnna a la ko nowɛli seli jujɔn bɔra kafiriya lo la. Komi nowɛli seli jujɔn ma bɔ Bibulu kɔnɔ, o kama saan kɛmɛkulu 17nan wagati la, bali tun sigira a kan Angletɛri jamana na ani Ameriki maradugu dɔw la. Mɔgɔ o mɔgɔ tun be ban ka taga baara la nowɛli loon na, o tigi tun ka kan ka alamani sara. Nka a ma mɛn, mɔgɔw segira landa kɔrɔw kan tugun ani u ye kuraman dɔw fara u kan. Nowɛli segira ka kɛ seliba ye tugun ani a bele be ten jamana caaman kɔnɔ. Nka, komi a bɔra ngalon diinan lo la, minw b’a fɛ k’u koo diya Ala ye, olu t’o seli kɛ ani seli o seli jujɔn bɔra kafiriya la. *\nYALA A KƆRƆTANEN LO KA SELILONW DAMINƐCOGO LƆN WA?\n11. Mun na dɔw be seliw kɛ? Nka, mun lo ka kan ka kɛ an ɲɛnako fɔlɔ ye?\n11 Mɔgɔ dɔw sɔnna a la ko seli dɔw jujɔn bɔra kafiriya la, i n’a fɔ nowɛli. Nka, u b’a miiri ko koo jugu tɛ k’o seliw kɛ. Tiɲɛn lo, mɔgɔ fanba minw b’o seliw kɛ, u t’a miiri k’u bɔra kafiriya la. O seliw fana be sababu di denbayamɔgɔw ma u k’u magwɛrɛ ɲɔgɔn na. Yala e fana b’o lo miiri wa? N’o lo, a be komi i somɔgɔw kanuya lo y’a to a ka gwɛlɛ i ma ka tugu tiɲɛn batoli kɔ, a ma kɛ komi ngalon diinan koo lo ka di i ye. I ka la a la ko Jehova min ye denbaya tigi ye, ale b’a fɛ i ka jɛnɲɔgɔnya ɲuman kɛ n’i somɔgɔw ye (Efɛzikaw 3:14, 15, ABM ). Nka, i be se k’o jɛnɲɔgɔnya sabati cogo dɔw la minw ka di Ala ye. Min ka kan ka kɛ an ɲɛnako fɔlɔ ye, ciden Pol y’o yira ko: “Fɛɛn min ka di Matigi ye, aw ka banba k’o lɔn.”—Efɛzikaw 5:10.\nYala i bena bɔnbɔn dɔ ta ɲɛgɛn jinɔgɔ kɔnɔ k’a mugan wa?\n12. A ɲɛyira mun na an man kan ka landaw ni seli dɔw kɛ minw jujɔn man ɲi.\n12 Kɔrɔ min tun be seliw la u daminɛ tuma na, n’a sɔrɔ i b’a miiri ko mɔgɔw t’o seliw kɛ n’o kɔrɔ kelen ye tugun bi. Yala a kɔrɔtalen lo ka seliw jujɔn lɔn wa? Ɔnhɔn kɛ! An ka ɲɛyirali dɔ ta: N’i ye bɔnbɔn dɔ sɔrɔ ɲɛgɛn jinɔgɔ kɔnɔ, yala i bena a ta k’a mugan wa? Ayi dɛ, sabu a nɔgɔnin lo. Seliw koo be se ka diya mɔgɔw ye, nka i ko o bɔnbɔn nɔgɔnin, o seliw bɔra yɔrɔ nɔgɔninw la. N’an b’a fɛ ka tugu tiɲɛn batoli kɔ, an ka kan ka koow jati i ko kira Ezayi. Ale y’a fɔ Ala batobaga sɔbɛw ye ko: “Aw kana maga fɛɛn nɔgɔnin si la.”—Ezayi 52:11.\nAN KA HAKILI SƆRƆ AN KA KOOW KƐCOGO LA NI MƆGƆW YE\n13. N’i y’a latigɛ ko i tɛna seli dɔw kɛ, o be se ka gwɛlɛya juman lase i ma?\n13 N’i y’a latigɛ ko i tɛna seli dɔw kɛ, n’a sɔrɔ o be se ka gwɛlɛya lase i ma. Ɲɛyirali fɛ, i ka baarakɛɲɔgɔnw be se k’u yɛrɛ ɲininga ko mun na i t’i seen don seli koow la i ka baarakɛyɔrɔ la. Ni mɔgɔ dɔ nana nowɛli kado dɔ di i ma, i bena mun lo kɛ do? Yala koo jugu lo i ka sɔn a la wa? N’i furuɲɔgɔnma ka diinan be dan na do? Komi i tɛ seli dɔw kɛ, i be se ka mun lo kɛ ka la a la ko i deenw t’a miiri ko fɛɛn dɔ b’u jɛn?\n14, 15. N’u ye selilon dugaw kɛ i ye wala ni mɔgɔ dɔ b’a fɛ ka kado di i ma, i be se ka mun lo kɛ do?\n14 Koo o koo la, fɔɔ i ka hakili sɔrɔ walisa k’a lɔn i ka kan ka min kɛ. N’u ye selilon dugaw kɛ i ye, i be se k’o tigiw fo dɔrɔn. Nka, n’a kɛra i baarakɛɲɔgɔn wala mɔgɔ dɔ ye i be min kunbɛn tuma o tuma do? O koo ɲɔgɔn na, i be se k’a ɲini ka ɲɛfɔli kɛ a tigi ye. A ka kɛ cogo o cogo, i ka koow kɛ nɛmɛnɛmɛ. Bibulu b’an ladi ko: “Aw k’aw ka kuma fɔcogo ɲa tuma bɛɛ, a ka diya bɛɛ ye, waasa aw ka se ka mɔgɔ bɛɛ jaabi ka ɲa.” (Kɔlɔsikaw 4:6). I janto, kana mɔgɔ dɔgɔya. Nka, i k’i ka miiriya fɔ nɛmɛnɛmɛ. A yira ka gwɛ ko a tɛ komi i be ban kadow la wala denbaya ka ɲɔgɔnyew la, nka i b’a fɛ o ka kɛ wagati wɛrɛ la.\n15 Nka, ni mɔgɔ dɔ b’a fɛ ka kado di i ma do? Koo bɛɛ n’a cogoya lo. Kado dibaga be se k’a fɔ ko: “Ne b’a lɔn ko i tɛ seli nin kɛ. Nka, ne b’a fɛ i ka sɔn nin kado nin na.” N’a tigi ko ten, i be se k’a latigɛ ka sɔn o kado la sabu a tɛna kɛ komi i be i niin donna seliko la. Nka, ni kado dibaga tɛ i ka lannakow lɔn, i be se k’a fɔ a ye ko i t’o seli kɛ. O be se k’i dɛmɛ i k’a ɲɛfɔ a ye mun na i sɔnna a ka kado la ani fɛɛn min kama ele tɛ dɔ di mɔgɔ ma o seli sen fɛ. I ka hakili sɔrɔ ka ban kado la n’a dibaga b’a fɛ k’i ka limaniya kɔrɔbɔ k’a filɛ n’i be lɔ kelen kan wala n’i be sɔn k’i ka limaniya tiɲɛ kado dɔrɔn kosɔn.\n16. Koo o koo ɲɛsinna seliko ma, i be se k’o ɲɛnabɔ cogo di nɛmɛnɛmɛ?\n16 N’i ka denbayamɔgɔw be diinan wɛrɛ la do? Hali bele i ka koo kɛ nɛmɛnɛmɛ. N’u y’a latigɛ ka landa wala seli fɛɛn o fɛɛn kɛ, kuun t’a la k’u sɔsɔ o la tuma bɛɛ. I ka sɔn ko joo b’u fɛ ka kɛ n’u yɛrɛ ka hakilinataw ye i n’a fɔ i b’a fɛ u ka sɔn i taw la cogo min na (Matiyo 7:12). Kana koo si kɛ min bena a to i k’i niin don seliko la. Nka, i kana ja kelen kan ni koo dɔw ma ɲɛsin seliko yɛrɛyɛrɛ ma. Ayiwa, tuma bɛɛ, i ka koow kɛ cogo dɔ la walisa i dusukun kana i kɛlɛ.—1 Timote 1:18, 19.\n17. I be se k’i deenw dɛmɛ cogo di u kana a miiri ko fɛɛn dɔ b’u jɛn sabu u ɲɛɛ b’a la ko tɔɔw be seli kɛra?\n17 Seli minw basiginen tɛ Bibulu kan, komi i deenw t’u kɛ, i be se ka mun lo kɛ walisa u kana a miiri ko fɛɛn dɔ b’u jɛn? I be koo minw kɛ wagati wɛrɛw la saan kɔnɔ, i deenw ka ninsɔndiya fanba be bɔ o lo la. Bangebaga dɔw be wagati dɔw latigɛ ka kadow di u deenw ma. I be se ka kado fisaman min kɛ i deenw ye, o ye ka wagati kɛ n’u ye ani k’i janto u la ni kanuya ye.\nI KA TIƝƐN BATOLI KƐ\nHɛɛrɛ sɔbɛ be sɔrɔ tiɲɛn batoli kɛli la\n18. N’i be taga kerecɛnw ka lajɛnw na, o be se k’i dɛmɛ cogo di ka tugu tiɲɛn batoli kɔ?\n18 Walisa k’i koo diya Ala ye, i ka kan ka ban ngalon diinan na ani ka tugu tiɲɛn batoli kɔ. O kɔrɔ ko di? Bibulu b’a fɔ ko: “An ka jija ka ɲɔgɔn dɛmɛ ka kanuya sira taama, ka koɲuman kɛ. An kana ban ka taga an ka ɲɔgɔnlajɛnyɔrɔ la, i n’a fɔ dɔw be to k’a kɛ cogo min na. Nga an ka ɲɔgɔn jaa gwɛlɛya, bari aw yɛrɛ ɲaa b’a la ko Matigi ka loon surunyana ka ban.” (Eburuw 10:24, 25). Kerecɛnw ka lajɛnw be sababuw di i ma ka Ala bato ninsɔndiya la i ko a b’a fɛ cogo min na (Zaburuw 22:23; 122:1). O lajɛnw na, kerecɛn kantigimanw be “ɲɔgɔn jaa gwɛlɛya.”—Ɔrɔmukaw 1:12.\n19. I ye fɛɛn minw kalan Bibulu kɔnɔ, mun na a kɔrɔtalen lo i k’u ɲɛfɔ mɔgɔw ye?\n19 I be se ka tugu tiɲɛn batoli kɔ cogoya wɛrɛ la: I ye fɛɛn minw kalan Bibulu kɔnɔ ni Jehova Seerew ye, i k’u ɲɛfɔ mɔgɔ wɛrɛw ye. Tiɲɛn na, mɔgɔ caaman ‘dusu kasinin lo, u be kasira’ juguya bɛɛ kosɔn min be kɛra duniɲa kɔnɔ (Ezekiyɛli 9:4). N’a sɔrɔ i be mɔgɔ dɔw lɔn minw b’o cogo la. I ka jigiya min basiginen be Bibulu kan, mun na i t’o ɲɛfɔ u ye do? I ka to ka jɛn ni kerecɛn sɔbɛw ye. I ye Bibulu ka tiɲɛn kuma ɲuman minw kalan, i k’u ɲɛfɔ mɔgɔw ye. N’i b’o kɛ i bena a ye ko ngalon diinan ka landakow nege bena bɔ i la dɔɔni-dɔɔni. I ka la a la ko i bena ninsɔndiya kosɔbɛ ani i bena duba caaman sɔrɔ n’i sɔnna ka tugu tiɲɛn batoli kɔ.—Malasi 3:10.\n^ dakun 9 Gafe nin ɲɛɛ 221-222nan lajɛ.\n^ dakun 9 Saturnale seli fana kɛra sababu dɔ ye desanburukalo tile 25nan sugandira ka kɛ nowɛli seli ye. O seli tun be kɛ desanburu tile 17-24nan na walisa ka Ɔrɔmukaw ka sɛnɛko ala bonya. O wagati la, mɔgɔw tun be kadow di ɲɔgɔn ma, ka dumunibabaw kɛ ani ka ɲagali.\n^ dakun 10 N’i b’a fɛ ka kerecɛn sɔbɛw ka miiriya lɔn foroba seliw koo la, i ka gafe nin ɲɛɛ 223nan lajɛ.\nJaaw wo, sukɔrɔw wo, u si man kan ka bato tiɲɛn diinan na.—Ekizɔdi 20:4, 5; Deteronɔmu 18:10-12.\nKoo jugu lo k’i seen don selikow la minw jujɔn bɔra kafiriyako la.—Efɛzikaw 5:10.\nKerecɛn sɔbɛw ka kan ka koow kɛ nɛmɛnɛmɛ n’u b’u ka lannakow ɲɛfɔra mɔgɔw ye.—Kɔlɔsikaw 4:6.